Президент ўз ташаббуси билан қурилган марказга борди | Qalampir.uz\nПрезидент ўз ташаббуси билан қурилган марказга борди\nЖамият\t12 Май 20:07 6746\nБугун, 12 май куни Ўзбекистон Президенти Шавкат Мирзиёев Фарғона вилояти Учкўприк туманида бунёд этилаётган Енгил саноат ва логистика марказига борди. Бу ҳақда Президент матбуот хизмати хабар берди.\nҚайд этилишича, бу мажмуа Президент ташаббуси билан қурилган. Учкўприкда тикувчи аёллар, оилавий корхона ташкил этган, маҳалладошларини ишли қилган тадбиркорлар кўп. Лекин улар мослаштирилган шароитларда ишлар, бу бизнесни кенгайтиришга ҳалал берар эди.\n“Давлатимиз раҳбари вилоятга аввалги ташрифи чоғида тадбиркор аёллар билан суҳбатлашиб, улар учун замонавий мажмуа қурилишига ваъда берган эди. Шу асосида, 2021 йил 27 май куни “Фарғона вилоятининг Учкўприк туманида енгил саноат маҳсулотларини ишлаб чиқаришни, логистика ва савдо тармоқларини ривожлантириш чора-тадбирлари тўғрисида” Президент қарори қабул қилинди”, дейилади хабарда.\nТаъкидланишича, бугунги кунда 15 гектар ер ажратилиб, кўп қаватли бино барпо этилмоқда. Бу ерда 316 та ишлаб чиқариш цехи, 336 та савдо дўкони, 560 та савдо растаси бўлади. Шунингдек, 2 та логистика маркази ташкил этилади. Натижада Бобошбек, Бекмурод, Зиғир, Палохон ва Яккамулла каби маҳаллалардаги юзлаб тадбиркорларга замонавий қулайлик яратилади.\nМасалан, биргина Бобошбек маҳалласида 5 мингдан зиёд аҳоли яшайди. Улар тайёрлаётган маҳсулотлар Қўқон бозори орқали қўшни мамлакатларгача етиб бормоқда. Энди замонавий шароитлар самарасида бу кўлам янада кенгаяди.\nПрезидент бу ерда иш бошлаган тикувчилик корхоналари фаолияти билан танишди, тадбиркорлар ва харидорларга яратилган шароитларни кўздан кечирди. Мажмуада йилига 876 миллиард сўмлик маҳсулот ишлаб чиқарилиб, 18 миллион долларлик экспорт қилиниши мўлжалланган. Жами 7 минг 700 дан ортиқ фуқаро доимий иш ўрнига эга бўлиши мумкин.\nҚўштепа туманида ҳам яна бир тўқимачилик корхонаси қурилмоқда. “Global textile infinity” масъулияти чекланган жамияти томонидан ташкил этилаётган бу фабрика йилига 18 миллион метр юқори сифатли мато ҳамда 10 миллион дона тайёр маҳсулот ишлаб чиқариш қувватига эга бўлади.\nДавлат раҳбари тўқимачиликда қайта ишлаш даражасини ва маҳсулотлар ошириш бўйича кўрсатмалар берди.\n“Бугун бозор бешафқат. Бу рақобатга муносиб бўлиш учун тадбиркорнинг камида беш йиллик мўлжали, сифат кафолати, таннархда ўзининг резерви бўлиши керак”, дейди Шавкат Мирзиёев.\n25 Май 15:19 81233\n25 Май 20:57 47028\n25 Май 10:38 45891\n25 Май 08:23 43987\n26 Май 22:29 43718


Андижонда отаси томонидан мунтазам зўрлаб келинганини айтган қизнинг важлари тасдиқланмади » Sangzor.uz - Жиззах янгиликлар портали\nSangzor.uz - биз сизга яқинмиз! » Breaking news » Андижонда отаси томонидан мунтазам зўрлаб келинганини айтган қизнинг важлари тасдиқланмади\nАндижонда отаси томонидан мунтазам зўрлаб келинганини айтган қизнинг важлари тасдиқланмади\nОтаси томонидан зўрланганини айтган андижонлик қизнинг зўрлангани тасдиқланмаган, иш 9 ой аввал ёпилган, деб хабар бермоқда «Дарё» нашри.\n2021 йилнинг январь ойи бошида ижтимоий тармоқларда Андижон вилоятининг Хўжаобод туманида яшовчи вояга етмаган қиз отаси томонидан зўрлаб келингани ҳақида видео тарқалганди. Шундан сўнг Бош прокуратура ҳолат юзасидан текширув бошлангани, текшириш жараёни вилоят прокуратураси томонидан назоратга олингани маълум қилинган. Орадан ўн ойдан ортиқ вақт ўтган бўлса-да, ҳуқуқ-тартибот идоралари томонидан тергов ҳаракатлари натижаси юзасидан оммавий ахборот воситаларида ҳеч қандай қўшимча ёки якуний маълумот берилмаганди. «Дарё» мухбири вилоят прокуратураси ахборот хизмати билан боғланиб, тергов ҳаракатлари якуни бўйича маълумот тақдим этишни сўради.\nҚизнинг онаси 2010 йилда вафот этгач отаси бошқа аёлга уйланган. Қиз бу ҳақда қўшнилари, ўгай онаси, қариндош-уруғларига ҳам айтган. Бироқ ҳеч ким ёрдам бермаган, балки уни ёлғончиликда айблашган. 2020 йилнинг август ойида Абдумалик исмли профилактика инспекторига мурожаат қилган.\nТаъкидланишича, ички ишлар ходими отага оғзаки огоҳлантириш берган, холос. Кейинроқ эса инспектор «Телефон ёки камерага тасвирга тушириб бер, шундагина унга қарши жиноий иш очаман», деб маслаҳат берган. Қизнинг айтишича, ички ишлар органлари, маҳалла қўмитаси, хотин-қизлар бўйича маслаҳатчилари ҳам бунга нописандлик қилмоқда. Масъул органлар буни исботлашни қизнинг ўзидан сўрашмоқда.\nВилоят прокуратурасининг маълум қилишича, мазкур ҳолат туман ички ишлар бўлимида жиноят ҳақидаги ариза ва хабарларни қайд қилиш тўғрисидаги «Шакл-2» журналида 2021 йил 19 январь куни қайд қилинган.\nҲолат юзасидан тезкор-тергов гуруҳ вакиллари ҳодиса жойга чиққан ҳолда кўздан кечирилган. Кўздан кечириш давомида ҳодиса содир бўлган уйдаги отаси томонидан зўрланганини айтган қизнинг ётоқхонасидан 2 дона тўшак, 2 дона аёллар ички кийимлари ашёвий далил тариқасида олинган. Олинган ашёвий далиллар юзасидан судга оид биологик ҳамда физика-техника экспертизалари тайинланган.\nФуқаро Т.А.нинг танасида зўрлик белгиларидан қолган тан жароҳатлари бор-йўқлиги ҳамда уни жинсий алоқа қилиш лаёқатига қодир эканини аниқлаш юзасидан судга оид тиббий экспертиза тайинланган ва хулосаси олинган.\nҲолат бўйича Р.Ё.нинг отаси Т.А.дан тушунтириш хати олинган вақтда у қизи ижтимоий тармоққа қилган мурожаатидаги ҳолатлар бўлмаганини, яъни у қизини зўрлаб номусига тегмаганини, қизига нисбатан ҳеч қачон бундай уятсиз, бузуқ ҳаракатлар қилмаганини, ҳозирда қизи унга туҳмат қилаётганини билдирган. Қизнинг ўгай онаси И.М. ҳам шундай тартибда тушунтириш берган.\nБундан ташқари, отаси томонидан зўрланганини айтган қиз ижтимоий тармоқларда мазкур ҳолатдан МФЙ раиси, унинг маслаҳатчиси ҳамда профилактика инспекторлари ҳам хабардорлигини маълум қилган бўлса-да, улар мазкур ҳолат юзасидан ҳеч қандай маълумотга эга эмасликларини, уларга Р.Ё. юқоридаги ҳолат юзасидан умуман мурожаат қилмаганини билдиришган.\nОтаси томонидан зўрланганини айтган қиздан ҳимоячиси И.К. иштирокида тушунтириш хати олинган вақтда, отаси уни 9-синфлигидан буён яшаш уйидаги хонасида зўрлаб, у билан жинсий алоқа қилиб келганини маълум қилган. Бу ҳақда кимгадир айтса, отаси уни ўлдириб юбориш билан қўрқитгани, содир бўлган воқеаларни исботлаш учун далили бўлмагани сабаб ижтимоий тармоқларга мурожаат жойлаштирганини таъкидлаган.\nР.Ё. суд-тиббий экспертизасидан ўтказилган ва мутахассислар кўригига қўшимча йўлланмалар ёзиб берилган ҳамда суд-тиббий экспертизаси хулосаси олинган.\nСуд-тиббий экспертизасининг 2021 йил 15 февраль кунги хулосасидаР.Ё. нинг қизлик пардасининг анатомик бутунлиги бузилмагани аниқланган. Шунингдек, қизлик пардасининг анатомик тузилиши, (ёйилувчан ва чўзилувчан экани) уни бузилмасдан туриб жинсий алоқа қилишига йўл қўйиши мумкинлиги ҳам таъкидланган.\nБундан ташқари, отаси томонидан зўрланганини айтган қизнинг баданларида, жинсий аъзосида, оғиз бўшлиғида тан жароҳати ва унинг излари ҳамда олинган тампонларда суд биологик текширувда спермазоидлар топилмаган.\nТаъкидланишича, мазкур ҳолат юзасидан 2021 йилнинг 18 февраль куни туман ички ишлар бўлими ҳузуридаги тергов бўлими томонидан Жиноят-процессуал кодекснинг 83-моддаси (реабилитация учун асослар) 2-бандига (унинг қилмишида жиноят таркиби бўлмагани) асосан жиноят ишини қўзғатиш рад этилган.\n"Менга қолса, ўғлим ўлиб кетгани маъқул эди”, – Қашқадарёда эр ухлаб ётган хотинини пичоқлаб ўлдиргани юзасидан қўшимча маълумотлар берилди


“ОРЗУЛАРИ БИР ОЛАМ” НОМЛИ ХАЙРИЯ ТАДБИРИ ЎТКАЗИЛДИ 03.12.2018 01:57\nЖорий йилнинг 30 ноябрь куни Ўзбекистон Республикаси Маданият вазирлиги, Ўзбекистон Маданият ва санъат кўргазмаси томонидан Республика болаларни ижтимоий мослашув маркази биносида Халқаро Ногиронлар кунига бағишлаб “Буюк келажагимиз бугундан бошланади” шиори остида “Орзулари бир олам” номли тадбир бўлиб ўтди.\nМазкур тадбир имконияти чекланган ёшларга ёрдам бериш, халқимиз орасида меҳр-оқибат ва ҳамжиҳатликни янада кучайтириш, беғараз ёрдам, меҳр-мурувват каби эзгу фазилатларни юксалтириш, ҳамда имконияти чекланган болаларни эксклюзив муҳитга қўшишдан иборат бўлди.\nЮртимизда ҳимоя ва доимий эътиборга муҳтож болаларга ҳар томонлама ёрдам бериш, уларнинг ҳаётда ўзларига муносиб ўринларини топиш йўлида барча зарурий чора-тадбирлар кўрилмоқда. Республикамизда имконияти чекланган болаларнинг соғлом тенгқурлари қатори миллий рухда тарбияланишлари, ақлий, ахлоқий, жисмоний жиҳатдан камол топишлари, ижтимоий ҳаётга етук фуқаро даражасида тайёр бўлиб етишишларига жиддий эътибор қаратилмоқда.\nШунингдек, тадбир доирасида болаларни хурсанд қилиш учун кўнгилли ёш ҳайкалтарошлар, рассомлар, мультипликатор-рассом, фотографлар иштирок этишди, ҳамда болалар учун маҳорат дарсларини уюштириб, улар билан биргаликда ишлаб, уларга билим ва кўникма беришди.\nБолажонларни янада қувонтириш мақсадида, хонанда Баҳром Назаров, “Виа Мароканд” гуруҳи, ҳамда “Нодирабегим” фольклор ансамбли хонандалари болажонлар билан бирга дуэт куйлашди.\nТошкент шаҳар бош бошқармаси томонидан ташкиллаштирилган театр томошалари болаларга ўзгача кайфият бағишлади. Ҳомий ташкилотлар томонидан эсдалик совғалари улашилди.


Келин куёвга: 'Пардозим учун 300 доллар берасиз' - BBC O'zbek\nКелин куёвга: 'Пардозим учун 300 доллар берасиз'\nImage caption Дабдабали тўйлар Афғонистонда Толибон тузуми қудратда бўлган пайт тақиқланган эса-да, сўнгги йилларда яна урфга қайтгани кузатилади\nЎзбекистонда бўлгани каби Афғонистонда ҳам ёз - тўй мавсуми.\nБу пайтда тўйга боғлиқ тижоратлар катта пул ишлашади.\nДабдабали тўйлар Афғонистонда Толибон тузуми қудратда бўлган пайт тақиқланган эса-да, сўнгги йилларда яна урфга қайтгани кузатилади.\nҚўша-қўша тилла тақинчоқлар, қўшалоқ келинлигу куёвлик либослари, келин ва яқинларининг "Гўзаллик" салонларидаги ясан-тусанлари, хонандаю созандалар, суратчи ва тасвирчилар, ҳашаматли "Лимузин"лар бугун Афғонистондаги никоҳ тўйларининг ажралмас бир қисмига айланган.\nАйниқса, тўйхоналар ва келинларни ясантириб, пардоз қилувчи салонлар кўп даромад кўришади.\nМасалан, битта келиннинг пардоз-андози 300 АҚШ долларидан кам бўлмайди.\nБу пулни эса, унча-мунча хонадон топиб беролмайди. Албатта, чўнтаги бақувватлари бундан мустасно.\nДейлик, мозори шарифлик Нодира хоним тўй куни келинининг пардози ўзларига нақ 15.000 афғоний (300 АҚШ доллари)га тушгани, бу эса тўйнинг бошқа сарф-харажатларига қараганда, кишини чақиб оладиган бўлганини айтади.\n"Мозори Шарифда шундай гўзаллик салонлари борки, битта келиннинг пардози учун 300 АҚШ долларига қадар пул олади. Афғонистондек бир мамлакат учун бу – оилалар учун бир иқтисодий зарба, назаримда. Ўғлим ва келинимнинг хурсандликлари учун бир нима деёлмадим. Аммо, менимча, ҳам пардозчи ва ҳам бўлажак келин-куёвларга оғир ботмайдиган нарх тайин этилиши керак", дейди у киши мухбиримиз Сайёра Самадий билан суҳбатида:\nАгар, гўзаллик салонлари ходимларининг ўз сўзларига қаралса, кунига тўрттача келинни пардоз-андоз қилишади.\nУлар эса, "Сўнгги пайтларда шаҳар масъуллари аралашиб, гўзаллик салонларидаги хизмат ҳақларини 5.000 афғоний қилиб белгилаб қўйишди. Биз ҳамма нарсамизни хориждан олиб келамиз. Бу нарх харажатларимизни қопламайди", дейишади.\nImage caption Агар, ўз сўзларига таянилса, гўзаллик салони ходимлари кунига 500-600 афғоний пул топишади\nАгар, ўз сўзларига таянилса, гўзаллик салони ходимлари кунига 500-600 афғоний пул топишади. Бу эса, ойига 300 АҚШ долларига тенг маблағ деганидир. Шундай экан, бошқа томондан, гўзаллик салонлари аёлларни иқтисодий қарамликдан халос этиши ҳам бор гап.\nМухбиримизнинг айтишича, кўпчилик гўзаллик салонларидаги нархлардан шикоят этаётган бўлишса, Афғонистонга четдан келган хорижий мижозлар умуман бошқача фикрда эканлар.\nДейлик, ўзининг Эрондан эканини айтган суҳбатдошимиз, "бу ерда сочини 200 афғонийга кестирган бўлса, ўз мамлакатида гўзаллик салонларига кириб- чиқиши бундан анча қиммматга тушишини"ни таъкидлайди.\nАммо, Афғонистонда келин қолиб, қолган хотин-қизларнинг ҳам тўйга пардоз-андозсиз бормасликлари назарда тутилса, хизмат нархларига қарамай, маҳаллий гўзаллик салонлари доимо мижозлар билан банд экан.\nАфғонистон дунёнинг энг қашшоқ давлатларидан бири саналади.\nАммо, агар чўтга қоқилса, Афғонистонда битта никоҳ тўйининг сарф-харажатлари ўртача 20-25 минг АҚШ долларини ташкил этиб қоларкан.\nШунда ҳам, бу маблағ афғон оилаларининг бой ва камбағал эканига қараб фарқланади, дейишади мухбирларимиз.\nУларга кўра, эл-юрт гап қилади, мен сендан қоламанми, деб кимўзарга тўй қилаётган камбағал оилалар ҳам кўп ва улардан аксарияти битта тўйни деб, бошдан-оёқ қарзга ботиб кетишган.\nАйнан ана шу қарзларидан қутилиш учун йиллаб қўшни давлатларда меҳнат муҳожирлигида банд афғонларнинг сони ҳам ортиб бормоқда, дейишади мухбирларимиз.


Соғлиқни сақлаш вазирлиги Тошкентда эмлашдан сўнг...\n17.07.2019 19:56 0 2446\nСоғлиқни сақлаш вазирлиги 2019 йил 5 апрелда туғилган М.Н.нинг ўлими юзасидан дастлабки ўрганиш ўтказди. Ўрганиш натижаларига кўра, қуйидагилар маълум қилинди:\nДарҳақиқат, М.Н. 2019 йил 12 июль куни Тошкент шаҳри Шайхонтоҳур туманидаги 40-оилавий поликлиникада полиомелит, ротавирус ва пневмококкга қарши эмланади. Эмлаш ишлари поликлиника эмлаш хамшираси М. Раҳматова томонидан амалга оширилган. Шундан сўнг икки кун давомида боланинг тана ҳарорати 38 даражага кўтарилган. 15 июль тонгги соат 3:00-5:00 да вазият ёмонлашгач, тез ёрдам чақирилган. Тез тиббий ёрдам бригадаси келганда чақалоқ вафот этган бўлган.\nБолага эмлаш жараёнида қўлланилган вакциналар хусусиятларини инобатга олган ҳолда, айтиш мумкинки, эмлашдан кейин тана ҳарорати 38 даражада бўлиши табиий ҳолат. Ушбу ҳарорат жуда кам ҳолларда боланинг марказий асаб тизимига таъсир қилиши мумкин. Бундан ташқари, уйда 2-3 кун давомида нима содир бўлганлиги, чақалоқ қандай шароитда парвариш қилинганлиги, унда қандай қўшимча салбий таъсирлар кузатилганлиги ҳам ҳали маълум эмас.\n– Аниқланишича, 12 июль куни пойтахтимиздаги 40-оилавий поликлиника эмлаш хонасида 51 нафар болада эмлаш амалга оширилган бўлиб, уларнинг биронтасида ҳам эмлашдан сўнг реакциялар қайд этилмаган, – дейди Соғлиқни сақлаш вазирлиги Санитар эпидемиология назорати бош бошқармаси бошлиғи Дилмурод Мирзабоев. – Таъкидлаш жоизки, мамлакатимизда миллий эмлаш календари асосида ҳар ойда 2 ярим миллион нафар бола вакциналар билан эмланади ва уларнинг эмлашдан кейинги ҳолати тизимли равишда ўрганиб борилади. Энг муҳими, юртимизда шу пайтгача ушбу вакциналар билан боғлиқ салбий ҳолатлар бирор марта бўлса-да, рўйҳатга олинмаган. Жумладан, полиомиелит ва пневмококка қарши вакциналарга умуман тиббий чеклов йўқ, улар ўлим билан боғлиқ асоратларни умуман келтириб чиқармайди. Бу Жаҳон соғлиқни сақлаш ташкилотининг нуфузли экспертлари томонидан ўтказилган илмий тадқиқотларда ҳам исботланган.\nСоғлиқни сақлаш вазирлиги чақалоқ эмлаш\nЖамият 21/03, 11:33\nКоронавирус юқтирганлар сони 37тага етди\nКоронавирус 15/03, 22:44\nҲодиса 11/03, 20:20\nССВ: Алкоголь маҳсулотлари коронавирусдан сақлай олмайди


Ногирон бўлиш учун ҳам пора бериш керак\nСаида Расмий маълумотларга кўра, Ўзбекистон аҳолисининг 811 мингдан ортиғини ногиронлар ташкил этади. Бу тоифага кирувчиларнинг қарийб 229 минги болаликдан ногирон бўлиб, 16 ёшгача бўлган ногиронлар сони 127 минг нафардир.\nМамлакатда ногиронлик даражасига қараб нафақа белгиланган. Бироқ, кузатувчиларнинг эътирофича, ногиронлик мақомини олишнинг ўзи ҳам анча қийин кечади. Яъни ногирон киши ўзининг ногиронлигини исботлаш, ўзига тегишли нафақага эришиш учун анча елиб-югуришига тўғри келади.\nФуқаро Муаззамхон Ҳамидованинг билдиришича, у ногирон фарзандига ногиронлик мақоми белгиланиши учун кўплаб қийинчиликларга дуч келган. Узоқ югур-югурлардан сўнг боласи ногиронлик мақомини олган, аммо бу мақомнинг амал қилиш муддати бир-икки йил билан белгилаб қўйилган. Гарчи фарзанди тўла соғайиб кетишига ишонч бўлмаса-да, унга 16 ёшгача ногиронлик мақоми берилмаган.\nТошкент шаҳри соғлиқни сақлаш бошқармаси мутахассиси Зулхумор Раҳмонованинг таъкидлашича, ногиронлик мақоми берилишидан олдин ҳар бир ҳолат индивидуал ўрганилади. Ногиронлик касалликнинг оғир-енгиллигига қараб белгиланади. Масалан, тиббий операциядан чиққан ёки куйган беморларга 6 ойгача ногиронлик мақоми берилиши мумкин. Касаллик оғирроқ бўлса, бу муддат бир йилгача чўзилади. Тўла соғайиб кетиши гумон остида бўлган кишилар эса жойлардаги соғлиқни сақлаш бўлимлари ҳузуридаги махсус комиссиялар томонидан чуқур текширилиб, уларга 16 ёшгача ёки доимий ногиронлик мақоми берилади.\nМ.Ҳамидованинг сўзларига қараганда, жойларда пора эвазига ногиронлик мақомига эришган ва нафақа олиб юрганлар йўқ эмас. Шунинг баробарида тузалмас дардда чалинган бўлса-да, ногиронлик мақомини ола олмаётган ёшлар кўпчиликни ташкил этади. Бунга, аввало, ота-оналарнинг ўзлари айбдор. Зеро, улар фарзандлари ҳақ-ҳуқуқи учун тегишли ташкилотларга елиб-югуришдан ўзини олиб қочади. Чунки уларнинг кўпчилиги мазкур муассасалар остонасида сарсон-саргардон бўлиб, юраги безиб қолган.


2015 йил 30 июндан 1 июлга ўтар кечаси бутунжаҳон вақтини қуёш вақти билан тўғрилаш мақсадида қўшилган 1 сония кўплаб интернет хизматлари вақтинча ишдан чиқишига олиб келди. Бу ҳақда «Wired»га асосланиб «Дарё» нашри хабар берди.\n1 июлга ўтар кечаси Twitter хабарларни кечаги кунда чоп этилган сифатида кўрсата бошлаган. Баъзи фойдаланувчилар эса Android тизимидаги қурилмалар ярим тундан бир неча соат олдин 1 июлни «эълон қилиб» юборган ва хўжайинларига шу кун учун белгиланган ишларни эслата бошлаган. Instagram ва Amazon ҳам ишламай қолган, уларнинг фаолияти 40 дақиқа ичида тикланган.\nКичикроқ компанияларга «булутли» хизматларни таклиф этувчи Amazon Web Services ҳам ишламай қолган. Apple томонидан 30 июнь куни iOS 8.4 операцион тизими билан биргаликда чиқарилган Beats радиостанцияси ишламай қолгач, унинг фаолияти ҳам 40 дақиқа ичида қайта тикланган.\n23:46 Apple интернет-дўкони пушти iPhone 6s ва iPhone 6s Plus’ни бир неча соат ичида сотиб бўлди\n16:31 Россияда «Яндекс.Почты» хизмати 1,5 соат давомида ишламай қолди


Fix Price — барчаси қулай нархда!\nЁз фасли бошланиши билан дам олиш учун кўплаб режалар тузамиз. Ушбу иссиқ ойларда барча самарали дам олишни, ҳеч бўлмаганда, пикникларга чиқиш ва яқинлар билан вақт ўтказиш истайди. Fix Price дўконларида кўплаб маҳсулотлар мавжуд бўлиб, улар оилавий бюджетингизга зарар йетказмаган ҳолда, ёзги мақсадларингизга эришишингизни осонлаштиради.\nДам олиш кунларини сузиш билан ўтказишни режалаштиряпсизми? Fix Price'да осонгина топиш мумкин бўлган керакли товарлар билан “қуролланинг”. Масалан, болаларга, албатта, сузиш учун кўзойнак керак бўлади. Бу ҳовузда сузишни янада ёқимли ва қизиқарли қилади. Ушбу кўзойнаклар икки ёрқин рангда тақдим этилган ва нархи 25 000 сўм.\nҚуёш жазирамасидан ҳимоя қиладиган, 15 000 сўмлик болалар шляпаси ҳеч ортиқчалик қилмайди. Шунингдек, эркаклар ҳам ўзлари билан енгил матодан тайёрлаган шортик сотиб олишлари мумкин. Fix Price'да уларни 40 000 сўмдан топишингиз мумкин.\nТаътилда вақтни мароқли ўтказишнинг яна бир ажойиб усули бадминтон каби фаол ўйинлар ҳисобланади. Aтига 50 000 сўмга сифатли ракеткалар олиб болаликни эсланг.\nУлкан пуфаклар ҳосил қилишга нима дейсиз? Ушбу машғулотдан завқланмайдиган бола бўлмаса керак. Улкан совун пуфаклари ҳосил қиладиган ўйин тўпламини 25 000 сўмга харид қилишингиз ва болажонларни қувонтиришингиз мумкин.\nШаҳар ташқарисидаги ҳеч бир саёҳат таом ва ичимликларсиз бўлмайди. Бу каби вазиятларда 7 500 сўмлик Laimon Fresh, 17 500 сўмлик “Русский дар” ёки 15 000 сўмлик Вико соклари иссиқ ёз учун ажойиб танлов бўлади.\nСнеклар — тамадди сифатида болалар ҳам, катталар ҳам яхши кoришади. Fix Price'да снеклар танлови ҳудди нархлар каби сизни қувонтира олади. “Онега” пиёзли ҳалқалари, Флинт сухариклари, Гриззли чипслари 12 000, 5 000 ва 10 000 сўмдан сотилмоқда.\nСнеклардан ташқари 5 000 сўмга болаларга жуда манзур бўладиган “КукуРузик” маккажўхори таёқчаларини ҳам харид қилишингиз мумкин. Ёқимли ва қарсилдоқ таёқчалар бундай саёҳатлар пайтида жуда қўл келади.\nAгар дам олишни режалаштириш керак бўлса, буни аввалроқ бажариш ва зарур нарсаларни олдиндан харид қилиш саёҳатингизни қизиқроқ ўтишини кафолатлайди.\nЎзбекистон, Россия, Қозоғистон, Грузия, Беларус, Латвия ва Қирғизистондаги харидорлар ишончини қозонган Fix Price дўконлар тармоғида юқоридаги барча маҳсулотлар ва бошқа кўп товарларни топишингиз мумкин.\nЎзбекистондаги дўконлар манзилини Fix Price веб-сайтининг “Дўконлар манзиллари” бўлимида, ассортимент ҳақидаги батафсил маълумотларни эса ижтимоий тармоқлардаги расмий саҳифаларимиздан топишингиз мумкин.\nКиритилди: 15:40 20.06.2022. Ўқилди: 1386 марта. Фикрлар сони: 0 та.


Томчилатиб суғориш — сувни тежаб, даромадни оширади - Халқ сўзи\n18:14 13 Август 2020 Иқтисодиёт\nБутун дунёда бўлгани сингари серқуёш диёримизда ҳам сув муҳим аҳамиятга эга. Мавжуд сув ресурсларининг салмоқли қисми қишлоқ хўжалиги экинларини етиштиришга сарфланиши эътиборга олинса, бу беминнат неъматдан тежаб-тергаб фойдаланиш долзарб масала саналади. Шу мақсадда қишлоқ хўжалиги экинларини етиштиришда сув тежовчи технологиялар жорий этилса, ҳосилдорлик кўтарилиши билан бирга, сувни тежаш имконияти ҳам юзага келади.\n«Ўзагроинспекция»нинг Самарқанд вилоят бошқармаси ва туманлар бўлимлари томонидан Ўзбекистон Республикаси Президентининг 2019 йил 25 октябрдаги «Қишлоқ хўжалигида сув тежовчи технологияларни жорий этишни рағбатлантириш механизмларини кенгайтириш чора-тадбирлари тўғрисида»ги ПҚ-4499 - сонли қарори ижросини ўз вақтида ва сифатли таъминлаш юзасидан кенг қамровли тадбирлар амалга оширилмоқда.\nСамарқанд вилоятида 4 минг 40 гектар пахта, 10 минг 639 гектар боғ, 814 гектар ток, 941 гектар ёнғоқ, 418 гектар сабзавот ва полиз экинлари жами 16 минг 848 гектар ер майдонида сув тежамкор инновацион технологиялар жорий этилган.\nЖумладан, Иштихон туманида 2 минг 589,5 гектар, Самарқанд туманида 2 минг 117,2 гектар, Булунғурда 1 минг 872 гектар, Оқдарё туманида 1 минг 490,5 гектар ер майдонидаги қишлоқ хўжалиги экинлари томчилатиб ва ёмғирлатиб суғорилмоқда.\nИштихон туманидаги “Maroqand Sifat Texstil” агрокластери қошидаги Иштихон олтин ерлари фермер хўжалиги томонидан 2045 гектар ерга экилган ғўза томчилатиб суғорилмоқда. Хўжаликнинг 6 та ҳудудига сув тежамкор марказий ускуналар ўрнатилган. Исроил, Туркия, Германия сингари ривожланган давлатлардан илғор технологиялар келтирилган. Томчилатиб суғориш учун, ҳар гектар ерга 1800 - 2000 минг АҚШ доллари миқдоридаги замонавий ускуналар ўрнатилган.\n- Илгари мазкур ҳудуд, иқтисодий жиҳатдан самарасиз ҳисобланиб, ҳар гектар ердан ўртача 10-15 центнердан ҳосил олинган бўлса, бугунга келиб ҳосилдорлик гектарига 35-40 центнерга тўғри келмоқда. Жорий йил ғўзанинг С-8286, Бухоро-102 навлари экилиб, томчилатиб суғориш орқали парваришланмоқда.Томчилатиб суғорилганда сув табиий усулдагига нисбатан 40-45 фоиз тежалади. Шунингдек, кимёвий ўғитлар марказлашган холда ғўзанинг бевосита илдизига юборилиши боис ҳосилдорлик ҳам юқори бўлади.\nБундан ташқари, оддий усулда пахта хом ашёси етиштирилганда мавсум давомида камида 12-15-маротаба культивация қилинса, томчилатиб суғоришда ғўзани культивация қилиш кескин камаяди. Оддий усулда ҳар 5 гектар ерда бир нафар сувчи меҳнат қилса, замонавий инновацион технология орқали ҳар 30 гектар майдонда 1 нафар сувчи ишлайди.\n- Бугунги кунда ғўзанинг ривожи яхши, ҳар бир тупда 25-30 тадан кўсак мавжуд, -дейди “Maroqand Sifat Texstil” МЧЖ директори Аҳад Каримов. Насиб этса пахта йиғим-терим мавсумини қисқа муддатларда ва сифатли тугатган ҳолда кластер қошидаги қайта ишлаш корхонасида тайёр маҳсулот тарзида чет давлатларга экспорт қилишни режалаштирганмиз. Кластер корхонаси томонидан 7 та замонавий пахта териш машинаси харид қилинган.\n2020 йили Самарқанд вилояти бўйича жами 4 минг 788 гектар, шундан 2 минг 200 гектар пахта майдони, 1 минг 616 гектар боғ замонавий сув тежамкор технологиялар асосида томчилатиб ва тупроқ остидан суғориш технологиялари жорий этилиши режалаштирилган.\nТомчилатиб суғориш ҳар жиҳатдан фойдали ва самарали эканлиги амалда ўз исботини топмоқда. Шундай экан, қишлоқ хўжалиги корхоналари ҳамда фермер хўжаликлари раҳбарлари томонидан замонавий инновацион технологиялар жорий этилса, сув ресурслари ва харажатларни тежаш баробарида кўпроқ даромад олишга замин ҳозирланган бўларди. Давлатимизнинг ўз тараққиёт йўли ҳам айнан шундан иборат.


Тез орада Дубайга бормоқчиман – Роналду | Qalampir.uz\nТез орада Дубайга бормоқчиман – Роналду\nСпорт\t29 Декабрь 2021 14:30 5416\n“Манчестер Юнайтед” ва Португалия терма жамоаси ҳужумчиси Криштиану Роналду “Globe Soccer Awards” томонидан барча даврларнинг энг яхши тўпурари, деб топилганидан сўнг, ўз таассуротлари билан ўртоқлашди. Тақдирлаш маросими Дубай шаҳрида бўлиб ўтди.\n“Ҳар доим гўзал Дубай ажойиб меъморчилиги ва меҳрибон одамлари билан ажралиб туради. Йилдан йилга жаҳон миқёсидаги шундай нафис ва нуфузли тадбирда эътирофга эришаётганимдан фахрланаман. Бу аллақачон дунёдаги энг муҳим спорт воқеаларидан бири ва футбол тарихидаги энг яхши тўпурар каби муҳим мукофотни олиш мен учун орзу. Катта раҳмат! Тез орада Дубайга бормоқчиман”, дея ёзган Роналду.\nЭслатиб ўтамиз, Португалиялик форвард 2021 йилда рақиблар дарвозасини 46 марта ишғол қилган. Йил давомида Карим Бензема (47), Килиан Мбаппе, Эрлинг Холланд (49) ва Роберт Левандовски (69) Роналдудан кўпроқ гол уришди.\nМаълумот учун, 36 ёшли футболчининг онаси Долореш Авейру ўғли қирқ ёшга тўлганидан сўнг, футболдан кетишини маълум қилган эди.\nДубай Роналду Долореш Авейру Globe Soccer Awards\n21 Январь 08:45 41782\n22 Январь 15:49 37796\n23 Январь 11:39 36137\n21 Январь 16:02 33001


3. Наманганда Халқаро қизлар мактаби очилди\n4. Одил Аҳмедов эркин агентга айланади-ми?\n5. ИЖТИМОИЙ ТАРМОҚЛАРДА ТАРҚАТИЛГАН УЙДИРМАЛАР ёхуд Наманган вилояти мактабгача таълим бошқармасининг баёноти қандай?\n6. САЙЛОВ - ЭЛГА КЕЛГАН ТЎЙМИ?!\n7. Партия бонг уради: Наманганда болалар театрига эҳтиёж йўқми?\n8. Наманганда Туркия ҳамкорлигида 700 ўринли замонавий тиббиёт маркази қурилади\n9. Токзорларни зараркунандалардан қандай ҳимояласа бўлади?\nЗараркунанда тарқалишининг олдини олиш қарши кураш чораларини белгилаш ва мониторинг қилиш мақсадида ҳозирги вақтда агроном иснпекторлар томонидан ток майдонларига феромон тутқичлар қўйиб, зараркунандага қарши курашиш бўйича боғ эгаларига керакли тавсиялар асосида биологик ёки кимёвий қарши кураш чора-тадбирларини амалга оширишлари тўғрисида тавсиялар берилмоқда.\n10. Бу Финляндия эмас, ўзимизнинг Намангандаги ёшлар кутубхонаси\n11. Президент мактаб битирувчиларига табрик йўллади\n12. Наманганда ўтказилган оммавий сайёр қабуллар қандай натижалар берди?


ЖАВОБ: Агар демократик партиянинг кўзга кўринган номзодлари Ҳиллари Клинтон ва Барак Обама ютишса, Тошкент учун Вашингтонга йўл очилади. Чунки улар ҳар қандай диктатор ва режим билан мулоқот тарафдори. Мўъжиза рўй бериб, республикачи Жон Маккейн ёки унинг сафдошлари ютиб қолишса, Ўзбекистон раҳбари учун Вашингтонга келиш орзуси орзулигича қолиб кетади.\nЖАВОБ: Эҳ, дўстим… Куни кечаги бир воқеа׃ олис қишлоқда яшайдиган саксонга яқинлашиб қолган бир мўйсафид синглимга׃ “Телевизорда кўриб қолдим, Американи қор босибди, мана шу ўзимизнинг боғдан, шуни бериб юборинглар, бизни ўйлаб ўша ёқларга кетиб қолди” деб, бир халтача ёнғоқ ва майиз олиб келибди. Менку мен, буни эшитиб, бошқа бир жамият ва бошқа бир муҳитда ўсаётган фарзандларимнинг ҳам кўзига ёш келди. Ёдингизда тутинг, биз бир-биримизни унутган кун унутилган кунимиздир.\n« Сиёсий латифа Демократиянинг “д” ҳарфидан ҳам дарак йўқ »


Сайёр қабул: O‘zLiDeP фаоллари 2-гуруҳ ногирони А.Хидировнинг уйини таъмирлашда кўмаклашади | O'zLiDeP\nСайёр қабул: O‘zLiDeP фаоллари 2-гуруҳ ногирони А.Хидировнинг уйини таъмирлашда кўмаклашади\nO‘zLiDeP Каттақўрғон туман Кенгаши “Каттакўрпа” маҳалла фуқаролар йиғини аҳолиси учун сайёр қабул ўтказди.\nУнда партия туман Кенгаши ходимлари, маҳаллий кенгаш депутатлари, хотин-қизлар қўмитаси ҳамда туман электр тармоқлари корхонаси вакиллари иштирок этди.\nҚабулда асосан фуқаролардан уй қуриш учун ер ажратиш, аҳолини тоза ичимлик суви билан таъминлаш, эски симёғочларни таъмирлаш, одамларни суюлтирилган газ баллонлар билан таъминлаш, ички йўлларни таъмирлаш ва бошқа масалаларга оид қатор мурожаатлар келиб тушди.\nЖумладан, “Каттакўрпа” МФЙда яшовчи Р.Эргашева, Ж.Эшов, Ю.Давирова, Н.Ахмедова, М.Бобоева, С.Очилова, С.Рахматова ҳамда Хуршида Умаровалар маҳаллага газ балонлари ўз вақтида етиб келмаслигидан шикоят қилишди.\nМазкур мурожаатлар юзасидан O‘zLiDeP депутатлик гуруҳи аъзолари томонидан тегишли ташкилотларга сўров чиқарилиши белгиланди.\nШу маҳаллада яшовчи Зулайхо Мажидова эса имконияти чекланган фарзанди 2-гуруҳ ногирони Тўлғоной Рашидова 5-синфдан буён таълим олишида узилишлар бўлаётганлигидан арз қилди.\n–Қизимга 5-синфга қадар ўқитувчиси ҳар куни келиб, дарс ўтиб кетар эди. Бошланғични тугатгач, ҳар бир фандан алоҳида ўқитувчи таълим бериши боис қизимга таълим беришда узилишлар бўляпти. Ҳозир унинг синфдошлари 8-синфда ўқишади. Мен боламни соғайиб кетишига умид қилиб яшайман, – дейди З.Мажидова.\nБу масала бўйича халқ ноиблари туман халқ таълими бўлими вакиллари билан телефон орқали боғланиб, муаммони жойида ҳал этишди.\nСайёр қабул жараёнида партия фаоллари Каттакўрпа қишлоғида яшовчи 2-гуруҳ ногирони 16 ёшли Азизбек Хидиров ҳолидан ҳам хабар олишди.\nАзизбек Хидиров болаликдан ногирон бўлишига қарамай китоб ўқишга, таълим олишга иштиёқи баланд. У ота-онаси вафот этганлиги боис опаси Умида Хидированинг қарамоғида яшайди. Умида Хидирова ёш бўлишига қарамай оила қурмасдан ногирон укасини бир неча йилдан буён парваришлаб келяпти.\nСуҳбат ва мулоқотлар давомида у уйни таъмирлашда амалий кўмак сўради.Унинг мурожаати ушбу маҳалла қошида фаолият юритаётган партия бошланғич ташкилоти фаоллари ва тадбиркорлар кўмагида ҳал этиладиган бўлди.


Ўлимдан кейинги ҳаёт… 5-қисм Мистика 18-10-2021, 13:04 | Zamin.uz\n«УЛАР ТАЙЁР ЭМАСЛАР»\nКедрларни ёнлаб ўтганимиздан сўнг унчалик катта бўлмаган анҳорга яқинлашдик. Анҳорнинг икки ёни хушбўй гулларга тўла эди.\n— Сен анҳор сувидан ичиб, чўмилиб ҳам олишинг мумкин. — деди фариштам. — Бу муқаддас сув.\nШу гапдан сўнг кафтларимни сувга тўлдириб бир ҳўплам ичдим. Муздек сув ичимга кириб аъзойи баданим роҳат олгандек бўлди. Дарров енгил тортдим. Бироқ бошим айланиши, дармонсизланишим йўқолмади.\n— Нега? Ҳали йўлда бунақа меваларнинг кўпини учратамиз. Яхшиси, уларни сувга ташла. Балиқлар ҳам бир хурсанд бўлишсин…\n— Бобом қўлимдаги шохни олиб сувга ташлади. Шунда балиқлар тўдасига кўзим тушди. Барчалари меваларни талаша-талаша ейишга тушиб кетишди. Мен бўлсам, сув бўйида ўтириб дам олар, бобом ва фариштам негадир бир оғиз сўз демай, нималарнидир муҳокама қилишарди. Ҳа, улардаги бу одатни илгари англаганман. Улар гапларини мен эшитишим мумкин бўлганда, овоз чиқариб, сўзлар ёрдамида муносабат юритишар, эшитмаслигим шарт бўлганда, сўзсиз суҳбат қуришарди.\nБарибир тушуниб турардим. Икковлари мен ҳақимда гаплашишяпти. Майли, улар ниманидир ўйлаб топишсин. Мен унгача пича ухлаб олмасам бўлмайди.\nАфсуски, узоқ ухлашга қўйишмади. Бобом ибодат қилиш ниятида нари кетди. Фариштам мени ёнига ўтқазиб олдин муқаддас сувда яна бир карра ювинишга ундади. Сўнгра дарахт остига ўтқазиб, сўз қотди.\n— Агар бобом икковларинг мени кўтариб Худойимнинг ҳузурига олиб чиқсаларинг, мени қабул қилишини сўрасаларинг, олиб қолмасмиди?\n— Биз шу ёққа боришимиз лозим. — деди бобом ўша ёққа ишора қилиб. — Ана, черков қўнғироғини кўряпсанми, мен ўша ерда хизмат қиламан! Черковнинг ёнгинасида уй бор. Бу уйда биз оилавий истиқомат қиламиз.\n— Ҳа, менинг онам ва унинг синглиси. Сен, болам, уларни кўра олмагансан. Туғилмасингдан ўлиб кетишган. Яна сени у ерда бир одам кутяптики, кўрганинг ҳамоно хурсанд бўлиб кетасан.\nҲа, бу менинг эгизагим, жондан азиз укажоним Алёшанинг ўзи эди. Илгари менга қуйиб қўйгандек ўхшар, одамлар бизни фақат сочимиздангина ажратиб олишарди. Ҳозир эса қаршимда улғайган, жиддий қиёфали йигит турар, мендан анчагина ёш кўринарди. Деярли бобом каби кийинган, фақат бўйнида тумори йўқ.\nУ мени анча вақт маҳкам қучиб турди. Пайқадимки, у ҳам ҳаяжондан, қувончдан титрарди.\nБир пиёла чой устида бобом бўлган воқеаларни ҳаммага гапириб берди. Қариндошларим жуда-жуда ачинишди менга. Алёша эса бобом ҳикоясини тугатгунча елкамдан қўлини олмади…\nМен бу ерда жуда хотиржам эдим…\n— Қандай қилиб сўрамай? Менга сизларнинг бағрингизда бўлиш учун атиги олти кун вақт берилган холос. Шунинг учун яна қанча вақтим қолганини билмоқчиман. Менга соат топиб бера оласанми?\n— Бажонидил. Манави сенга ёқадими? — Шу заҳоти қандайдир қадимий куй янгради. Мен ортга ўгирилиб девордаги соатни кўрдим. Соатга олтинранг ҳарфларда имзо чекилган эди.\n— Ҳа, эсладим. Кичик залда осиғлиқ турарди. Аммо… Бу ерга қандай келиб қолди?\nМен кўзларимни юмиб, укам айтганларини адо этдим-у, кафтимда нимадир борлигини ҳис этдим. Кўзимни очсам, ростдан ҳам ўзимнинг ҳаётлигимдаги севимли китобларимдан бирини ушлаб турибман. Севиниб кетдим. Алёша китобни олди-да, авайлаб жавонга қўйди.\nҚизиқишим ортганиданми, муҳожирлик пайтимдаги энг ёқтирган буюмларимни ёдга ола бошладим. Ана, Венада ишлаб чиқарилган юмшоқ ўриндиғим, мана буниси диван… Ие, мушугим Тарвуз ястаниб ётадиган ёстиқ-ку!.. Қизиқ, Тарвузнинг ўзини чақириш мумкинмикин?..\nСоҳилдa ўтириб то черковдаги ибодат тугамагунча укамни кутишга қарор қилдим.\n— Истайсанми, биргалашиб парвоз қиламиз? — сўради у бошимни силаб.\nМен шу онда касалхона шифти узра қилган илк парвозимни эсладим… Билмадим… Ҳозир анча семиргандекман. Ҳавога кўтарила олармиканман?..\n— Сени ўргатмасам бўлмайдиганга ўхшайди!..\n— Фариштам қўлимдан маҳкам ушлаганча осмону фалакка кўтарилди. Бир-икки чақирим шу кўйи учиб боргач, икки қўлимдан маҳкам ушлаганча баланд кўтариб пастга улоқтирди. Ана энди ўзим ҳаракат қилишим шарт эди. Қўлларимни силкита-силкита… Учиб кетдим…\nВодий бўйлаб саёҳатимиз ниҳоя топгач, фариштамдан илтимос қилдим:\n— Хўш, қаерга боргинг келяпти? Ўзинг кўрсат!\n— Ҳов анави тоғ чўққисига чиққим келяпти.\nЎқувчилар менга катта қизиқиш билан боқишар, лекин уларнинг нигоҳларини ачиниш деб қабул қилардим. Шунда ҳам хафа бўлмасдим. Нима бўлгандаям, улар Жаннатга тайёрлов курсини ўташяпти. Мен-чи? Мен бу ерларда вақтинчалик меҳмон эканимни яхши биламан…\nКунларнинг бирида фариштам мени монах аёллар яшайдиган масканга олиб борди. Юқоридан қараганда, бу жой кўплаб черковларга эга шаҳарчага ўхшарди.\n— Тезроқ уйга кетайлик! — дедим фариштамга. — Бу ернинг ҳавоси ёмон экан. Мазамни қочиряпти.\n— Ҳа, Худойим ростдан ҳам эркинлигингни чегараламайди. Аксинча, бу эркинликни ўзинг учун ўзинг чегаралашингни истайди. У сени ҳам бошқалар сингари севади. Сен ўша муҳаббат туфайли унинг хоҳишини адо этишингни кутяпти.\n— Йўқ, Аннани Ольга кўрмоқчи эканини айтишди. Биласанми, Анна, у ҳам бувиларингдан бири. Фақат кўп минг йиллар илгари яшаган. Шу яқин атрофда туради.\n— Сенга айтганман-ку, бу ерда қарилар бўлмайди. У ҳам ҳаммамиз каби ўттиз уч ёшда.\nБиз учиб кетдик. Йўл-йўлакай Алёша менга гапириб берди. Ольга бувим яшайдиган жой Олмос Водий дея аталаркан. У ерга бориш учун абадий музликлар, сўнгра бир неча водийлар устидан учиб ўтиш лозим экан.\nЯнгиликлар » Ҳаёт тарзи » Ўлимдан кейинги ҳаёт… (5-қисм. Мистика)


Бугун, 4 октябрь куни, Ахборот ва оммавий коммуникациялар агентлиги мажлислар залида вазирлик, қўмита, ҳокимликлар ахборот хизматлари раҳбарлари иштирокида анжуман ташкил этилди. Унда давлат ташкилотлари матбуот котиблари виртуал оламни етарли кузатиб бормаётганлари, фаолиятларига оид танқидий материалларга тезкорлик билан муносабат билдирмаётганлари танқид қилинди. Тадбирда Ахборот ва оммавий коммуникациялар агентлиги ҳузуридаги мониторинг маркази томонидан ОАВда энг кўп танқид қилинган ташкилотлар номи эълон қилинди. Ахборот хизматларининг уларга муносабати даражаси ҳам айтилди. Шунингдек, аҳолини айнан қайси масалалар қийнаётганлиги кўрсатиб берилди. Рейтинг натижалари қуйидагича:\n1-ўрин: Халқ таълими вазирлиги. ОАВда эълон қилинган энг кўп танқидий материаллар сони бўйича етакчи поғонада турибди. Бу рақам 226 тани, яъни умумий танқидий мақолаларнинг (2007 та) 11 фоизини ташкил қиляпти. Вазирлик тизимида қатор муаммолар бор. Булар дарслик, ўқув қуролларининг етишмаслиги, мактабларнинг пуллик қилиниши, таълим сифатининг пастлиги ва бошқалар. Эълон қилинган 226 та материалнинг атиги 41тасига (18 фоиз) вазирлик томонидан расмий изоҳ берилган.\n2-ўрин. Соғлиқни сақлаш вазирлиги. 176 та танқидий материал берилган бўлиб, 40 тасига (23 фоиз) муносабат билдирилган. Асосий муаммолар: тиббий хизматнинг пастлиги, санитария қоидалари бузилиши, она-бола соғлиғига масъулиятсизлик билан ёндашиш.\n3-ўрин. Ички ишлар вазирлиги. 131 та танқидий материал (6,5 фоиз). Уларда инсон ҳуқуқлари бузилиши, ҳуқуқни муҳофаза қилувчи орган ходимларининг ўзбошимчалиги, коррупция ва фуқаролар мурожаатларини рад этиш муаммолари кўтарилган. Вазирлик атиги 13 та материалга жавоб берган.\nРўйхатнинг кейинги икки ўрнида Энергетика вазирлиги ва Бош прокуратура турибди. Умумий қилиб айтганда, фуқаролар таълим, соғлиқни сақлаш, энергетика, банк тизими, атроф-муҳит ва экология, уй-жой ва коммунал соҳа, ҳуқуқ-тартибот органлари фаолияти, амалдорларнинг ҳаракатсизлиги масалалари бўйича норозиликларини билдиришган.\n20:44 / 22.01.2021\nПрофессор Зарифбой Ибодуллаев: Тиббиётимизнинг барча йўналишларига лоббизм кириб келиб бўлди\n20:08 / 20.01.2021\nҚорақалпоғистон, Хоразм ва Тошкентда беморларга бепул хизмат кўрсатадиган гемодиализ марказлари қурилади\n16:49 / 20.01.2021\nАбдуқодир Тошқулов: «Вазирликда инсон ресурслари нотўғри тасарруф қилинмоқда. Ходимлар чарчаган»


Ўзбекистон Президенти раислигида ўтган йиғилишда спортчиларни (...)\nЎзбекистон Президенти раислигида ўтган йиғилишда спортчиларни тайёрлаш ва селекция қилиш бўйича янги тизим жорий қилиниши белгиланди\nПрезидент Шавкат Мирзиёев раислигида бугун спортни оммалаштириш ва иқтидорли спортчиларни тайёрлаш чора-тадбирлари бўйича видеоселектор йиғилиши ўтказилди, деб хабар қилмоқда “Дунё” АА мухбири давлатимиз раҳбари матбуот хизмати маълумотига таяниб.\nМамлакатимизда спорт инфратузилмаси изчил ривожлантирилиб, ёшларнинг қизиқишлари қўллаб-қувватланмоқда. Сўнгги беш йилда 118 та янги спорт мажмуаси фойдаланишга топширилди ва 110 таси реконструкция қилинди. Барча маҳаллалардаги ёшларни спортга жалб этиш бўйича илк бор “беш босқичли” мусобақалар бошланди. Апрель-май ойларида ўтган биринчи ва иккинчи босқичларда 3 миллиондан зиёд ёшлар иштирок этди.\nЛекин қобилиятли йигит-қизларни саралаб, профессионал спортчиларга айлантиришга эътибор йўқ. Бунда бошланғич тизим бўлган спорт мактаблари билан Олимпия захиралари коллежлари ва Олий спорт маҳорати мактаблари ўртасида узвийлик йўлга қўйилмаган. Мисол учун, 190 та болалар ва ўсмирлар спорт мактабида бор-йўғи 10 та олимпия спорт тури ўргатилади. Спорт федерациялари Олимпия захиралари коллежлари билан ишлашни ўз ҳолига ташлаб қўйган.\nШу боис йиғилишда спортчиларни тайёрлаш ва селекция қилиш бўйича янги тизим жорий қилиниши белгиланди.\nУнга кўра, энди ҳар бир маҳаллада апрель-июнь ва сентябрь-декабрь ойларида мусобақалар ташкил этилиб, яхши натижа кўрсатган ёшлар электрон рўйхатга киритилади ҳамда ҳудуддаги спорт мактабида малакали мураббийлар билан бепул шуғулланиш имконига эга бўлади. Улар жисмоний тайёргарлик даражаси ва разрядига қараб, кейинги босқичга ўтказилади. Спорт мактаблари муайян олимпия спорт турлари бўйича базага айлантирилади. Мураббийларнинг иш ҳақи 35 фоизга оширилади.\nМутасаддиларга ушбу тизимни жорий этиб, яхши натижа кўрсатган маҳаллаларни рағбатлантириш бўйича кўрсатмалар берилди. Йил якунигача 508 та маҳаллада кўп функцияли спорт майдончалари қурилиши қайд этилди.\nБугунги кунда Олимпия захиралари коллежларига 14 ёшдан катта ўсмирлар қабул қилинмоқда. Оқибатда ёшларни Олимпия ўйинларига тайёрлаш кеч бошланаяпти.\nШу боис, бу борада ривожланган давлатлардаги илғор тажрибалар ўрганилди. Энди у асосида спортчиларни профессионал тайёрлаш тизими ислоҳ қилинади. Яъни, бу соҳадаги коллежлар Олимпия ва паралимпия спорт турларига тайёрлаш маркази сифатида ташкил этилади. Бу марказлар 5-9-синфлар учун Олимпия мактаби, 10-11-синфлар ҳамда 1-2-курслар учун Олимпия ва паралимпия коллежи бўлиб хизмат қилади.\nСпортни ривожлантириш вазирлиги ҳузурида илғор тренер ва хорижий экспертлардан иборат Мураббийлар кенгаши тузилиб, мусобақаларда энг юқори натижага эришган ёшларни коллежларга саралаб олади. Коллеж битирувчилари эса келгусида Олий спорт маҳорати институтига қабул қилинади. Шу тариқа, профессионал спортчилар тайёрлашнинг узлуксиз тизими яратилади.\nСпортни ривожлантириш вазирлигига 20 та истиқболли олимпия турини белгилаб, улар бўйича ҳудудий “таянч база”ларни ташкил этиш вазифаси қўйилди.\nСоҳадаги илмий салоҳият ҳам талаб даражасида эмаслиги айтилди. Маҳаллий олимлар томонидан бирорта спорт тури бўйича на методика, на дастур ишлаб чиқилган. Бугунги кунда спортчиларни тайёрлаш 30 йил олдинги дастурлар асосида амалга оширилмоқда. Спорт диетологияси, фармакологияси, психологияси, спорт муҳандислиги, кардио-машғулотлар бўйича мутахассислар тайёрланмаяпти.\nШу боис, олимпия спорт турлари бўйича спортчиларни жисмоний ва руҳий тайёрлаш, соғлом овқатлантириш дастурларини ишлаб чиқиш зарурлиги таъкидланди. Келгуси ўқув йилидан бошлаб Жисмоний тарбия ва спорт университетида спорт диетологияси, муҳандислиги ва кардио-машғулотлар, Тиббиёт академиясида спорт медицинаси ва фармакологияси бўйича мутахассислар тайёрлашни йўлга қўйиш топшириғи берилди.\nЙиғилишда муҳокама қилинган масалалар юзасидан вазирлар ва ҳокимлар ахборот берди.


Майкл Помпео Хитой ҳукумати коронавирус ҳақида 2019 йил ноябрь ойидаёқ билганини тахмин қилди - Zamin.uz\n07:14 / 25.04.2020\nАҚШ давлат котиби Майкл Помпео Хитой ҳукуматининг коронавирус ҳақида 2019 йил ноябрь ойидаёқ хабардор бўлганини тахмин қилди. Помпео бу ҳақда радиобошловчи Ларри О’Коннорга берган интервьюсида айтиб ўтган, деб ёзмоқда АҚШ давлат департаментининг расмий сайти.\nУнинг айтишича, АҚШ ҳали ҳам Хитойдан Уханда аниқланган коронавирус намуналарининг асл нусхасини олишни истамоқда.\n«Хитой ҳукумати коронавирус тарқалиши билан боғлиқ вазият ҳақида декабрь ўрталарида эмас, балки ноябрь ойида билган бўлиши мумкин. Улар бу ҳақда бутун дунёни бохабар қилиш, жумладан, Жаҳон соғлиқни сақлаш ташкилотига маълум қилишни кечиктирган», — дейди Помпео.\nЭслатиб ўтамиз, аввалроқ АҚШ президенти Дональд Трамп Хитойга COVID-19 тарқалишини суриштириш учун мутахассислар юбормоқчи эканини билдирганди. Исроилдаги телеканаллардан бирида АҚШнинг ўз ҳамкорларини коронавирус ҳақида ноябрь ойида огоҳлантиргани хабар қилинган.\nШунингдек, АҚШ Хитойдан коронавируснинг келиб чиқиш сабаблари бўйича маълумот сўраган. Помпеонинг фикрича, Хитой касаллик тарқалиши юзасидан муҳим ахборотга эга бўлган, аммо уни ўз вақтида ошкор қилмаган. Кремль эса бунга қарши чиқиб, Хитой коронавирусга оид маълумотларни яширгани тўғрисида далиллар йўқлигини билдирган. «Замин» янгиликларини «Вконтакти»да кузатиб боринг\nАҚШ коронавируснинг келиб чиқишини аниқламоқчи\nДональд Трамп АҚШда коронавирус ўзининг энг юқори чўққисига чиққанини маълум қилди


Ўзбекистонда ижтимоий сиёсат: тизимли «қайта юклаш» ва янги имкониятлар - Халқ сўзи\n14:59 14 Август 2020 Сиёсат\nКоронавирус пандемияси глобал даражада жаҳон соғлиқни сақлаш тизими ва иқтисодиётига катта зарба бўлди. Ижтимоий соҳа ҳам ана шундай зарбани қабул қилиб олди ва бунда кўплаб ечилмаган тизимли муаммолар юзага қалқиб чиқди. Дунё бўйлаб миллионлаб одамлар ҳимоясиз қолди. Шу билан бирга, инқироз иқтисодий ривожланган ва ривожланаётган мамлакатларни ҳам қамраб олди.\nКоронавирус пандемияси оқибатлари Марказий Осиё учун олдиндан кутилганидан анча жиддий бўлди. Жаҳон банки йил охирига қадар минтақада ялпи ички маҳсулотнинг 1,7 фоизга камайишини истисно этмаяпти. Қирғизистонда ЯИМнинг энг катта пасайиши кутилмоқда — минус 4 фоиз. Қозоғистонда пасайиш минус 3 фоиздан бироз камроқ бўлади. Тожикистонда — минус 2 фоиз.\nБу йил минтақада иқтисодиёти ўсиши мумкин бўлган ягона мамлакат — Ўзбекистон бўлиб, иқтисодий ўсиш суръатлари 1,5 фоизни ташкил этишини прогноз қилмоқда.\nКарантин Марказий Осиё давлатларидан келган юз минглаб меҳнат муҳожирларини ҳам даромадсиз қолдирди. Пандемия туфайли бутун дунё бўйлаб пул ўтказмалари 20 фоиз қисқарса, Марказий Осиёда деярли 28 фоизга пасаяди.\nБу борада олиб борилаётган саъй-ҳаракатларни кўп жиҳатдан аллақачон ўз самарадорлигини исботлаган Хитойнинг камбағалликни бартараф этиш стратегияси билан таққослаш мумкин.\nЎзбекистонда ижтимоий-иқтисодий ривожланиш бўйича самарали ишларни ташкил этиш вазифаси секторлар бўйича ишлар модели ёрдамида ҳал этилмоқда. Ҳар бир сектор ҳокимият, прокуратура, ички ишлар органлари ва солиқ хизмати вакилларидан, яъни жойлардаги вазият ҳақида барча маълумотларга эга бўлган шахслардан ташкил топади. Бундай ёндашув қуйи даражаларда ишларни йўлга қўйиш имконини беради, шунингдек, ҳар бир тумандаги фаолият учун сектор раҳбарининг шахсий масъулиятини оширади.\nХудди Хитойдаги каби Ўзбекистонда ҳам «манзилли ёндашув» — ижтимоий ҳимоя тизимининг асосий элементларидан биридир. Ёрдамга муҳтож барча фуқаролар тармоқлар ва маҳалла йиғинлари раҳбарлари тавсияси билан «Темир дафтар»га киритилади. Аслида, бу “SAXOVAT.ARGOS.UZ” электрон дастури бўлиб, унга киритилган фуқароларга давлатнинг мақсадли ёрдам кўрсатиши «қатъий кафолатланади».\nУшбу дастурнинг афзаллиги шундаки, ундан туман, вилоят ва умуман, республикадаги мавжуд ижтимоий вазият ҳақида аниқроқ тасаввур юзага келади. Яъни, туман ҳокимидан тортиб, Президентгача ишлар кўлами ва эришилган натижалар борасида, реал ёрдам кўрсатилаётган оилалар ва исм-шарифларгача, аниқ ва яхлит тасаввурга эга бўлади.\nИш ўринлари яратиш билан бир вақтда, фуқароларнинг тадбиркорлик борасидаги фаоллиги ҳам рағбатлантирилади. Мамлакатимизда аҳоли, аввало, меҳнатга лаёқатли одамлар сонини ҳисобга олган ҳолда, тадбиркорлик фаолиятига жалб этиш фуқаролар фаровонлигини оширишдаги кўп лаб масалаларни ҳал этади.\nКамбағаллик муаммосини бутунлай ва қисқа вақт ичида бартараф этиб бўлмаслиги табиий. Бошқа мамлакатларнинг тажрибаси шуни кўрсатадики, бу жуда узоқ вақт ва машаққатли меҳнатни талаб этадиган жараён. Бироқ айнан ўша халқаро тажриба бу муаммога ҳар томонлама ва изчил ёндашилса, тўғри амалга оширилса, кутилган натижани беришини тасдиқлайди. Буни «Темир дафтар» амалиёти ҳам тасдиқлайди.\nБуни «Темир дафтар»амалиёти ҳам тасдиқлайди. Биргина тўрт ой ичида доимий даромад билан таъминланиши туфайли эҳтиёжманд оилаларнинг 159 мингтаси ёки 40 фоиздан ортиғи «темир дафтар» рўйхатидан чиқарилди. Тошкент ва Қорақалпоғистонда бу кўрсаткич янада юқори — мос равишда 55 фоиз ва 58 фоиз.\nКелажакда камида ана шундай иш суръатини сақлаб қолиш мамлакатда қашшоқликни қисқартириш йўлида илдам одимлаш имконини беради.


Мадуро Венесуэлада давлат тўнтаришига уриниш бўлса қандай йўл тутишини маълум қилди\n09:51 / 19.08.2016\nВенесуэла президенти Николас Мадуронинг баёнот беришича, мамлакатнинг давлат ҳокимиятини ағдариш мақсадида тўнтариш амалга оширилгудек бўлса, у туркиялик ҳамкасби Ражаб Тоййиб Эрдўғандан ҳам кўра жиддийроқ чоралар кўришга тайёр, деб хабар қилмоқда РИА «Новости».\n«Агар мухолифат давлат тўнтаришига уринса, Туркияда амалга оширилган чоралар биз қўллайдиганларнинг олдида “ҳолва” бўлиб қолади», — деб аниқлик киритган Мадуро.\nСиёсатчининг фикрича, Венесуэла ҳалқи бундай вақтда давлат тўнтаришига қарши туриш ва мамлакатда тинчликни сақлаб қолиш учун бирлашади.\n«Менинг огоҳлантиришим шундай: агар мамлакатда ўнг кучлар томонидан тўнтаришга уриниш содир бўлса, мен қонунларни шундай қўллайманки, бундан аввал, бунақасини учратишмаган бўлишади», — деган президент.\nМадуронинг қайд этилишича, у сиёсат юритишда АҚШ ва Америка давлатлари ташкилоти фикри билан ҳисоблашиш ниятида эмас.\nАввалроқ, Бразилия ташқи ишлар вазири Хосе Серра Венесуэлада ҳозирги давлат раҳбари Николас Мадуронинг истеъфоси учун референдум ўтказиш таклифини билдирган эди.\nВенесуэла давлат тўнтариши Мадуро


Мурод Исмоилов: “Омадимиз чопиб ғалаба қозондик” | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти Мурод Исмоилов: “Омадимиз чопиб ғалаба қозондик”\n16.08.2014 00:10\tМатбуот анжуманининг иккинчи қисмида “Нефтчи” жамоаси бош мураббийи ОАВ вакилларининг саволларига жавоб қайтарди. Мурод Исмоилов: - Ҳаммага маълумки, “Навбаҳор” жуда яхши шаклланган клублардан бири саналади. Охирги пайтларда наманганликлар мазмунли ва чиройли ўйинлар кўрсатиб келишмоқда. Учрашувга олиб борилган тайёргарлик жараёнида меҳмонларни бизга жиддий тарзда ташвиш келтиришлари олдиндан аён эди. Айнан шундан келиб чиққан ҳолда ҳозирлик кўргандик. Назаримда бугунги учрашувда мухлислар ютишди деб ўйлайман. Биринчи бўлимда ҳимоявий ўйин кўрсатган бўлсакда, танаффусдан кейинги ҳатти-ҳаракатларимиз кўпчиликка манзур бўлди деб ўйлайман. Учрашувнинг биринчи қисмида “Навбаҳор” кўплаб ҳужумлар ташкил этди. Биз эса олдиндан ўйланган режа асосида ҳаракат қилиб, сабр қилдик. Яъни майдоннинг ҳолати, шамол ва бошқа бир қатор жиҳатларни инобатга олгандик. Якунда режамизни амалга оширишни уддасидан чиқдик. Бахтимизга “Навбаҳор” биринчи бўлимда вазиятлардан фойдалана олмади. Иккинчи бўлимда ўйинни кучайтириш мақсадида Смоляченко ва Ҳакимовларни туширишни мақсад қилгандик. Битта гол бўлсада уриб, ғалабани қўлга киритишни уддасидан чиқдик. Ўйингоҳга келган наманганликми, фарғоналикми ёки қўқонликми барча ишқибозлар учрашувдан завқ олишди деб ўйлайман. Мухлислар билан тўлиб тошган ўйингоҳда тўп суриш ҳар қандай футболчига ҳам завқ бағишлайди. Ишқибозлар жамоаларни қизғин тарзда қўллаб-қувватлашди. Омадимиз чопиб бугун ғалабани қўлга киритдик. Фурсатдан фойдаланиб, “Нефтчи”га бефарқ бўлмаган инсонларни табриклайман. “Навбаҳор”га эса келгуси учрашувларда омад тилайман. Наманганликларни кейинги турда жиддий рақибга қарши жиддий ўйин кутиб турибди. Ўз навбатида жамоамиз олдида ҳам қийин ўйин турибди. Бир сўз билан айтганда барча водий жамоаларига омад тилайман.


ФИЛЛОКСЕРА — ТОКЗОРЛАРНИНГ ХАВФЛИ КУШАНДАСИ | AGRO-OLAM.UZ\nБош саҳифа Боғбончилик ФИЛЛОКСЕРА — ТОКЗОРЛАРНИНГ ХАВФЛИ КУШАНДАСИ\nКўпгина давлатлардан интродукция қилиш орқали узумнинг турли навларини келтириб маҳаллий иқлимга мослаштириш ишлари жадал олиб борилмоқда. Юртимизда узум навларининг кўпайгани яхши албатта. Лекин бунинг ортидан кириб келаётган зараркунанда ҳашаротларнинг ўсимликларга салбий таъсир этишига ҳам эътибор қаратиш лозим.\nШулардан бири ток филлоксераси зараркунандаси бўлиб, унинг зарарли оқибатлари дастлабки жараёнларда сезилмасада, кейинчалик юзага чиқади. Бу ўта хавфли карантин зараркунандаси ҳисобланиб, Европада 20-30 йил давомида 60 миллион гектарга яқин токзорнинг қуришига сабабчи бўлган. Унинг таъсирида кўплаб давлатларда ток ўсимликлари илдизи билан қуриб кетган.\nФиллоксеранинг қишловчи тухумлари овалсимон шаклда, уч қават қобиқ билан қопланган, узунлиги 0,27 мм., эни 0,14 мм. бўлиб, -12,-14 даража совуққа бардошли бўлади. Филлоксера апрель-май ойларида қишловдан чиқиб, ривожлана бошлайди. Қишлаб чиққан тухумдан урғочи филлоксера личинкаси пайдо булади. У ёш барг новдалари орқали хартуми билан ўсимлик ширасини сўриб озиқланади. Ушбу зараркунанда 5-9 тагача авлод беради. Зарарланган органларда бўртмалар ҳосил бўлади, барглар деформацияга учрайди, ёш ток кўчатлари ҳосилга кирмасидан нобуд бўлади. Жаҳонда филлоксерага қарши барча кураш усуллари қўлланиб кўрилган. Шунга қарамай зарарланган ҳудуддан филлоксерани йўқотиш чоралари топилмаган.\nЛазиз НАЖИМОВ, Тошкент шаҳар ўсимликлар карантини ҳудудий инспекцияси агроном инспектори.


Бугун ёшлар орасига кириб ҳеч ким ичкиликдан фойда топмагани, ичкилик уруш-жанжал, ғурбат ва умуман зарардан бошқа ҳеч нарса бермаслиги ҳақида айтиш бефойда бўлиб қолди. Шундай бўлса-да, «Муаммо ечим топмас экан, мунозара тугамайди» қабилида яна шу мавзуда қалам тератишни жоиз деб билдим. Айти керакки, дунёвий давлат бўлган Ўзбекистоннинг асосий аҳолиси мусулмонлар эканлигига қарамай, спиртли ичимликлар бозори чаққон. Мен ичмайман дейсизми, яхши. Лекин нега тўй кунида столда шишалар кўринди? Ёки онда-сонда байрам кунлари ичасиз холосми? Демак, байрам кунлари мусулмончиликдан чиқиш мумкин, эртага яна хушёр тортганингизда динингизга қайтиб рўзангизни тутаверасиз. Мен Мен ичсам ҳам ҳеч кимга зарарим тегмайди, ичаман-у ухлайман дейсизми? Бир кун келиб ишларингиз юришмай қолганда бошқача таъсир этилмаслигига кафолат бера оласизми? Зарари йўқ деб истаганимизни қилишмиз мумкин экан-да. Ёхуд меҳмонни хафа қилиб қўйишдан қўрқасизми? Ҳар ҳолда меҳмонингиз мусулмончиликни тушунмаса бу сизнинг айбингиз эмас. Ёки дўстларимдан ажралиб қоламан деб ўйлайсизми? Наҳотки, ҳақиқий дўст дўстига ароқ қуйилган қадаҳ тутса? Ҳақиқий дўст қадаҳни олиб синдирадики, «ич» деб мажбурламайди. Ахир бу кўрга ҳассадек аён -ку. Қадаҳдошлар эса дўст деб эмас, асосан қорин-томоқ (нафс) баҳонасида йиғилиб турадиган улфатлар ҳисобланиб, дўст билан улфат ер билан осмончалик фарқ қилади. Айримларнинг ичишга баҳонаси тайёр: «Менинг ўрнимда бўлганингда сенам ичган бўлардинг. Сен мени тушунмайсан. Ичсам дардимни оз бўлса-да унутаман, бўлмаса аллақачон бу азоблардан ўлиб кетган бўлардим» ва ҳоказо қулоққа таниш, майпарастларнинг доимий ҳикмати. Лекин, амалиётда ичкилик азобни оширса оширадики, асло камайтирмаслигига гувоҳмиз. Ана шундай ҳикматни ўзлаштириб олганларга маслаҳатимиз — дардингизга даъвони ҳеч қачон ичкиликдан изламанг. Бундай қилиш ҳаёт синовларида синиб кетадиган ожизларнинг ишидир. Ичкилик ҳеч қачон сизга сиз ичтаган нарсани — ҳаловатни бўрмайди, бизга ишонаверинг. Дунёда ўғил иблан отанинг, қайнота билан куёвнинг, эр билан хотиннинг ичиб ўтирганидан хунук манзара бўлмаса керак. «Ўғилли бўлдим деб ёш отанинг байрамни «ювиб» чиллали уйга ғирт маст ҳолда келиши, қизи грант ютган ота-она хурсандлигидан «эллик-эллик» отиши оддий ҳол блиб қолди. Йэ мусулмонлар, Худо сизга катта туҳфа берган экан, унинг закотини (шукроналик ҳаққи) бериб қўйсангиз бўларди. Шодиёнани ичиб нишонлашдек аҳмоқона одат қаердан чиқди? Ҳақиқий мусулмончилик бизда бор деймиз. Майли, намоз ўқимасанг, ҳажга бормасанг… буларнинг савоб-гуноҳи ўзингники. Лекин, сенинг ичишинг қанча кишига зарар келтиради. Фойдани эса фақат сотувчи кўради. Нега ҳаётимизда, одатда, бир маротаба бўладиган тўйларимизга спиртли ичимликлар қўямиз? Янги келин-куёвларнинг шампан виносини ичиб янги ҳаётларини бошлашлар қай даражада бемаънилик эканлигини ўйлаб кўрганмисиз? Ҳурматли эркакларимизга-ку қойил қолмайсан, киши. Ўзинг майли, хотининг-у келинингни нега ичишга мажбурлайсан? Жа-а ошириб юборибди деб ўйлаётгандирсиз-а? Лекин ҳаётда шунақаси ҳам бўлиб туради. Айрим эркаклар учун аёлининг ичишдан бош тортиши у билан қувончини баҳам кўришни истамаётгандек гўё. Фарзанди ичаётганини кўрсак, ота-онаси урушиб қўймасмикан деб ўйлаймиз. Ота-она ичса, кми танбеҳ беради. Ёшлар тарбияси ёмон, ёмон деймиз-у, уларнинг «тарбияли» оилалардан чиққанлигини унутиб қўямиз гоҳо. «Яхшилик қилолмасан, ёмонлик ҳам қилма» деганларидек, биз ҳам бу тоифа эркакларга шу мақолни эслатиб қўйиб, Худодан инсоф сўрай оламиз, холос. Шу ўринда ота-оналарга юзлансак дейман. Ҳали фарзандингиз сўзингизни икки қилмайдиган чоғда нега уни тўхтатиб қолмайсиз? Нега ичкиликка оддий ҳол каби қарайсиз? Балки, ўзингиз ўрнак бўлолмаганингиз учундир? Ёхуд унинг ойу йилда бир ичишини зарарсиз деб ҳисоблайсизми? Бора-бора бу оралиқлар камайиб кетиши мумкинлиги сизни асло хавотирга солмайдими? Йўқ, биз бу билан ичувчи фарзандлар айбини ёппасига ота-оналарига тўнкамоқчи эмасмиз. Фақат айрим, ҳа, айрим ота-оналарни хушёрликка даъват этмоқчимиз, холос. Ахир қанча ота-оналарнинг ноқобил фарзандини йўлга сололмай зор-зор қақшаганига шоҳидмиз. «Фалончи маст чоғи нафаси қисилиб вафот этибди», «Фалнчининг қизи ўз жонига қасд қилибди. Негалигини ҳеч ким билмайди, лекин отаси ғирт пиёниста», «Фалончи ширакайф экан, уйига ўт кетганини пайқамай қолибди»… бундай сатрларни ҳали кўп давом эттириш мумкин, лекин бундай воқеаларнинг ҳам ҳали кўп давом этишига индамай қараб турсак бўлмас. Юртдошим, балки сиз ҳам бу иллатдан озор чеккан бандадирсиз. Бошқаларга бундай озорларни раво кўрманг. Биздан фақат яхши хотиралар, эзгу ишлар қолсин, каттаю кичикка ўрнак бўлайлик. Сизга заҳар тутаётган «дўстлар»га «Мен ичмайман» дейишга журъат топайлик. Эртадан ташлайман деяпсизми? Йўқ, бугундан ташланг. Бугундан ва бутун умрга бу иллатдан ўзингизни халос этинг. Яхши фарзанд, яхши турмуш ўртоғи, яхши ота (она!) бўла олишингизни исботланг. Балки ўшанда фарзандингизнинг юмшоқ қўлчаларидан тутганингизда қўлларингиз қалтирамас.


Ўзбекистон Республикаси Конституцияси ва «Ўзбекистон Республикаси Олий Мажлиси Қонунчилик палатасининг Регламенти тўғрисида»ги Қонунга мувофиқ, парламент қуйи палатаси депутатлари Вазирлар Маҳкамаси аъзолигига номзодларни кўриб чиқиши ва маъқуллаши керак. Шунга асосан, 2020 йил 22 январь куни Ўзбекистон Республикаси Олий Мажлиси Қонунчилик палатасининг навбатдаги мажлисида янги шаклланган парламент қуйи палатаси депутатлари Ўзбекистон Республикаси Вазирлар Маҳкамаси аъзолигига номзодларни кўриб чиқдилар.\nМажлисда алоҳида қайд этилганидек, мамлакатимиз Президентининг шу йил 20 январь куни Қонунчилик палатасидаги маърузасида парламент фаолиятини такомиллаштириш, тўғридан-тўғри амал қиладиган, халқ манфаатларини назарда тутадиган қонунларни қабул қилиш, умуман олганда, жамият ҳаётининг турли жабҳаларини изчил ривожлантиришга қаратилган устувор вазифалар белгилаб берилди. Шунингдек, таъсирчан парламент назоратини олиб бориш масалаларига ҳам алоҳида тўхталиб ўтилди.\nБундай тартиб давлат органлари ва мансабдор шахсларнинг халқ вакиллари ва жамият ҳамда фуқаролар олдида масъуллигини янада оширади. Шу маънода, Ҳукумат аъзолигига номзодларнинг Қонунчилик палатаси томонидан кўриб чиқилиши ва маъқулланиши халқ ҳокимиятчилигининг яққол ифодасидир. Бу, ўз навбатида, жойлардаги муаммоли масалаларни қисқа фурсатда ҳал этиш, шунингдек, қонунлар нормаларининг самарали қўлланишида ҳам муҳим омил бўлиб қолмоқда.\nШуни қайд этиш жоизки, парламент қуйи палатасида қарор топган янги амалиёт асосида Вазирлар Маҳкамаси аъзолигига номзодлар Олий Мажлис Қонунчилик палатасининг масъул қўмиталарида, сўнгра сиёсий партиялар фракциялари йиғилишларида дастлабки тарзда кўриб чиқилди.\nМажлисда Ҳукумат аъзосининг лавозимига номзодларнинг ҳар бири Вазирлар Маҳкамасининг ҳаракатлар дастури билан ўзаро боғлиқ бўлган, истиқболга мўлжалланган мақсадли аниқ кўрсаткичлар ва натижаларга эришиш борасидаги ҳуқуқий, иқтисодий, ижтимоий, ташкилий-техник чора-тадбирларни назарда тутувчи ҳаракатлар режасини тақдим этдилар.\nҲукумат аъзолигига номзоди кўрсатилганлар парламент аъзолари томонидан кўтарилган долзарб масалалар ҳамда саволларга атрофлича жавоб қайтардилар. Улар эътиборига мазкур лавозимга киришганидан сўнг вазирликлар билан парламент ўртасидаги муносабатлар янада фаол ва самарали бўлишини билдирдилар.\nСавол-жавоб ва қизғин муҳокамалардан сўнг Олий Мажлис Қонунчилик палатаси Бош вазирнинг биринчи ўринбосари ва ўринбосарлари, вазир ва давлат қўмиталари раислигига номзодларни маъқуллаш ҳақида тегишли қарорлар қабул қилдилар.\nЎзбекистон Республикаси Вазирлар Маҳкамасининг аъзолари Ўзбекистон Республикаси Президенти томонидан тасдиқланганидан кейин ўз вазифаларини бажаришга киришадилар.\nКўришлар сони: 467


Актриса Фотима Режаметованинг қизи фожиали ўлим топди » Murodbek.Net\nАктриса Фотима Режаметованинг қизи фожиали ўлим топди\nДата: 21/07/2018, 21:08\nФарангиз Режаметова “Ойижон” фильмида бош ролни ижро этганди.\n“Ойижон” фильмидаги бош роль ижрочиси, актриса Фотима Режаметованинг қизи Фарангиз Режаметова Жамолхонова 20 июль куни ЙТҲ оқибатида вафот этди. Бу ҳақда журналист Шоҳира Ҳамро Facebook’даги саҳифасида маълум қилди.\n“Ўлим ёш танламас экан. Фожиа қачон, қай маҳал бошингга кулфат ёғдиришини билмас экансан. Бугун кутилмаган автоҳалокат ҳаммамиз таниган, “Ойижон” фильмидаги ролидан кейин севиб қолган истеъдодли актриса Фарангиз Режеметовани орамиздан олиб кетди. Бу кун унинг ҳаётига нуқта қўйилган кун бўлиб қолди. Бу гапларни ёзаяпману, Фарангизнинг болалигидан то шу кунга қадар таниган, билган чоғларим кўз олдимдан ўтаяпти. Биз у билан ўтган ҳафта худди шу куни Самарқандда, “Саховат-шоу” кўрсатувида съёмкада эдик.\nУ билан Фарангиз ҳали жуда кичкиналигида, Миллий театр таркибида, Москвада ҳам гастролда бўлганмиз. У кичкиналигиданоқ жуда мустақил қизалоқ эди. Кўзларида бир дунё орзу-умидлар бор эди. Ичимда “Фотима қизига жуда суяниб қолибди” дея ўйлаганларим эсимда. Фотимага тоғдек сабр тилайман. Бу дардни енгиш оғир, ҳеч ким болам демасин. Бу оилани таниганлар, бугун Фарангизни соат 13:00да сўнгги йўлга кузатишар экан. Фарангизжон, ҳур қизим, жойларинг жаннатда бўлсин!\nРулда кетаётиб, дунё қўлимда деб ўйлайдиганлар, Худо сизга инсоф берсин! Бир оилани тўзғитиб кетганингизни биласизми? Агар сиз рулда хушёрроқ бўлганингизда, Фарангиз ҳозир уйида ширин тушлар кўриб ухлаб ётган бўлар эди”, дея ёзади журналист Шоҳира Ҳамро.\nМаълумотларга кўра, Ўзбекистон Давлат жаҳон тиллари университети Халқаро журналистика факультети битирувчиси 25 ёшли Фарангиз Режаметовани Экопарк яқинида машина уриб кетган.\nФурсатдан фойдаланиб, таҳририятимиз номидан Фарангиз Режаметованинг оила аъзолари ва яқинларига ҳамдардлик билдирамиз.


Шифокорнинг ўтинчи: "Илтимос, уни "маугли қиз" деб атаманг"\n15 март куни Москва бош педиатри Исмаил Османов Москвадаги уйлардан бирида ахлатга тўла хонадондан топилган беш ёшли Любани маугли қиз деб атамасликка чақирди, деб ёзади Интерфакс .\nМен бутун ҳаёти давомида қўшимча руҳий зарба бўладиган бундай атамадан фойдаланмаган бўлар эдим. Қизча ижтимоий ҳаётга қайтади. Унда элементар кўникмаларнинг борлиги, ўзини тутиши, атрофдагиларга қизиши ҳисобга олинса, бундай атама унга умуман мос келмайди , дейди у.\nШифокорнинг сўзларига кўра, қизча ҳозирча гапирмаяпти. У яна 7 10 кун давомида касалхонада бўлади. Кейинчалик ҳам нутқ патологияси маркази ва санаторияда унинг нутқини ривожлантиришга ёрдам кўрсатилади ҳамда соғлиғи доимий равишда назорат қилинади.\nЭслатиб ўтамиз, беш ёшли қиз 10 март куни Москвадаги уйлардан бирида ахлатга тўла хонадондан очлик ва чарчоқдан силласи қуриган ҳолда топилган. Унинг онаси ҳибсга олиниб, икки ойга озодликдан маҳрум қилинган.\nКиритилди: 17:58 15.03.2019. Ўқилди: 1476 марта. Фикрлар сони: 0 та.\nАфғонистон пойтахтидаги масжидда портлаш содир бўлди


30 Ноябрь 2020 16:52\nNUR-SULTAN. Kazinform – Junior Eurovision XVIII қўшиқ танловида Қозоғистон шарафини ҳимоя қилган Қарақат Башанова иккинчи ўринни эгаллади. У танловда «Forever» қўшиғини куйлади, деб хабар беради Kazinform мухбири.\nБиринчи ўринни франциялик Валентина, учинчи ўринни испаниялик Солеа эгаллади. 2020 йилги Junior Eurovision қўшиқ танловида Беларусь, Франция, Грузия, Қозоғистон, Мальта, Нидерландия, Россия, Сербия, Испания, Украина, Польша ва Германия вакиллари иштирок этишди.\nПандемия туфайли жонли эфир намойиш бошловчилари Польшада бўлган. Европа телерадиоэшиттиришлар иттифоқи бу йил ҳар йили ўтказиладиган «Junior Eurovision 2020» халқаро қўшиқ танловининг финал босқичи янги форматда намойиш этилишини маълум қилди.\nУшбу қарорнинг асосий сабаби COVID-19 пандемияси. Барча финалистларнинг соғлиғини ҳимоя қилиш учун танловда ижро этиладиган қўшиқлар мамлакатнинг маҳаллий студиясида ижро этилди.


Тожик уламолари миллий кийим кийишни тавсия қилди\nТожик уламолари хорижда тикилган ҳижоблар ўрнига тожик миллий кийимларини кийишни тавсия қилди.\nТожикистон Ислом Уламолари кенгаши тожик аёлларини хорижда тикилган ҳижобларни кийишдан тийилиш ва бунинг ўрнига анъанавий миллий кийимларни кийишга чақирди.\nТожикистон ҳукуматининг дин ишлари бўйича идоралари раҳбарлари ва етакчи имомлар иштирокида яқинда ўтган расмий учрашувда, мамлакат Ислом уламолари кенгаши хорижда тикилган ҳижоблар тожик аёллари учун қулай эмас, деган фикрни таъкидлаб, бунинг ўрнига қулай ва арзон нархда бемалол сотиб олиш имкони бўлган тожик миллий кийимларини кийишни тавсия қилди.\nЖамоатчилик мутлақ кутилмаган бу таклиф эгалари фикрича, тиззадан пастга тушадиган ва хилма-хил рангдаги миллий кўйлак-лозимлар тожик аёллари учун жуда муносиб.\nХалқининг асосий қисми мусулмон бўлган Тожикистонда аҳоли исломий анъана ва урф-одатлар асосида яшайди. 1991 йилда мустақилликни эълон қилган Тожикистон ҳукумати эса бу йиллар давомида зўр бериб дунёвий қадриятларни сингдиришга уриниб келди.\nТожикистон Ислом уламолари кенгаши фатво бўлимининг раҳбари Қобилжон Боев кенгаш қарори сабабларини шундай изоҳлади:\n- Мен бу учрашувда иштирок этмадим. Бироқ бу учрашувда мамлакатимизнинг етакчи уламолари, жумладан, мамлакат муфтиси ҳам иштирок этган. Улар тожик қизларига ўзимизнинг миллий кийимларимизни кийишни тавсия қилди. Хориждан келган ҳижоблар эса асл ислом дини аҳкомларига тўғри келмайди ва биз Ислом маркази, Ислом уламолари кенгаши вакиллари сифатида дин талабларига жавоб бермайдиган бундай кийимларга қаршимиз, дейди Тожикистон ислом уламолари кенгаши фатво бўлими раҳбари Қобилжон Боев.\nТожикистонга, асосан, араб давлатлари, Туркия ва Эрондан келтирилаётган ҳижоблар тожик аёллари орасида жуда урф бўлган. Узун, безакдор ва қоматни беркитиб турадиган бу кийимларни, айниқса, ёш қизлар киймоқда.\nБироқ, ўтган йили Тожикистон таълим вазирлиги қизларга мактаб ва университетларга рўмолда қатнашни таъқиқлади. Оқибатда, айрим ўқувчи ва талабалар билим юртларини тарк этди. Айрим қизлар эса таълим вазирлигини судга берди, бироқ, муваффақиятга эришмади. Ўранган қизларнинг аксарияти эса таълимдан айрилмаслик учун рўмолларини ечди.\nДушанбек шаҳридаги хусусий дўконлардан бирининг сотувчиси бўлган Меҳри исмли аёл яқинда маҳаллий расмийлар ишга ҳижобда келишни тўхтатишни буюрганини айтди.\n- Улар бизни йиғилишга чақирди ва сотувчи қизлар рўмолини ечсин, деди. Мен арз қилиб, бирор жойга бормадим. Кимга арз қиламан? Милициягами?, дейди боши қотган тожикистонлик диндор савдогар аёл.\nБироқ, аксарият тожикистонликлар ҳукуматнинг ҳижобга қарши курашини бефойда ҳаракат, деб баҳоламоқда ва уларнинг фикрича, рўмол ўраш таъқиқланганидан буён ҳижобли, рўмолли аёлларнинг сони камайгани йўқ. Тожикистон уламолари эса ҳукумат босими остида диний либосни миллий либосга айлантиринг, дея элга кулгу бўлмоқда, демоқда Озодликнинг тожикистонлик суҳбатдошлари.\nДин ишлари бўйича душанбелик экспертлардан бири Абдулло Раҳнамо фикрича, гарчи мустақил, деган мақомга эга бўлса-да, Тожикистон Ислом уламолари кенгаши аслида мунтазам равишда ҳукуматни ёнини олган ва унинг сиёсатини қувватлаган.\n- Оқибатда, кенгаш уламолари энди жуда кулгили вазиятга тушиб қолди. Ҳозир улар ҳукуматнинг босимини рад этиб, у билан алоқаларни бузишни ҳам истмаяптилар. Айни вақтда, ислом уламоси сифатида диний қадриятларга қарши бормаслик йўлини ҳам тополмаяптилар. Оқибатда, шунақа ғалати-ғалати изоҳлар беришга мажбур бўлмоқда, дейди тожикистонлик кузатувчи.\nБироқ, ҳижоб масаласида Тожикистон уламоларининг талаби жамоатчиликка қатъий таъсир қилолмайди, деб ҳисоблайди Абдулло Раҳнамо.\n- Кенгаш ташкил этилган вақтдан буён мамлакатда танилган имомлар унинг таркибига қабул қилинмаган. Ҳозир бир тарафда, расман фатво бериш ҳаққига эга, аммо, эл орасида обрўси бўлмаган уламолар гуруҳи бор. Бошқа бир тарафда эса эл орасида танилган, обрўли, аммо, расмий мақомга эга бўлмаган уламоларимиз бор, дейди тожикистонлик кузатувчи.\nУмуман, аёлларнинг ҳижоб кийишлари ҳақида тожикистонликлар орасида мавжуд фикрлар эса қарама-қарши ва бу кўп ҳолларда фуқароларнинг билими ва ижтимоий келиб чиқишига кўра фарқланади.\nБироқ, аксар тожикистонликлар аёлларнинг қандай кийиниши уларнинг ўз ҳаққи, эрки, деган фикрни билдирмоқда.\nТожикистонлик кузатувчилар, зиёлилар эса ҳукумат идораларидаги уламоларнинг ҳижобга қарши бошлаган бу таҳлит кампаниясини жуда ўринсиз, деб баҳолар экан Тожикистон ҳукумати олдида бошқа, ҳал қилиш зарур бўлган бундан-да жиддий муаммолар кўп, демоқда.


БМТ Хавфсизлик кенгаши Тоғли Қорабоғдаги жангларни тўхтатишга чақирди\nТан олинмаган Тоғли Қорабоғ республикаси аскари.\nБМТ Хавфсизлик кенгаши Арманистон ва Озарбайжон ҳукуматларини Тоғли Қорабоғда уч кундан бери давом этаётган «жанговар ҳаракатларни зудлик зудлик билан тўхтатиш»га чақирди.\nХавфсизлик Кенгашининг 29 сентябрда қабул қилинган баёнотини Кенгашга аъзо барча 15 давлат бир овоздан маъқуллади.\nАввалроқ БМТ бош котиби Антониу Гутерриш Арманистон ва Озарбайжон раҳбарлари билан мулоқот қилган ва уларни ҳарбий ҳаракатларни зудлик билан тўхтатишга чақирган эди. Гутерриш, шунингдек, ҳар икки тарафни музокараларни қайта бошлаш ҳамда минтақага Европа хавфсизлик ва ҳамкорлик ташкилоти кузатувчиларини киритишга даъват қилган.\nТоғли Қорабоғдаги конфликтга Россия ва Туркиянинг ҳам аралашиб қолиш эҳтимоли борлиги халқаро ҳамжамиятни ташвишга солмоқда.\n29 сентябрда Арманистон ҳукумати Туркиянинг F-16 ҳарбий учоғи арман армияси ҳарбий учоғини уриб туширгани тўғрисида маълум қилган эди. Анқара ва Боку бу маълумотни инкор қилди.


“Насаф” - “Қўқон-1912”. Превью\n4 август, 2017, 09:22\nФутбол бўйича XXVI Ўзбекистон чемпионати 16-тур учрашувини “Насаф” ўз майдонида “Қўқон-1912” жамоасига қарши ўтказади. Учрашув 6 август якшанба куни Қарши шаҳридаги “Марказий” стадионда соат 19:30да бошланади.\nҚаршиликлар матбуот хизмати бўлажак учрашувга доир маълумотларни тақдим қилди.\n06.08.2017. “Марказий” стадион. 19:30да\nЁрдамчи ҳакамлар: Александр Сидоров (Тошкент), Дониёр Сайлалов (Тошкент)\nЗахира ҳаками: Д.Каримов (Тошкент)\nНазоратчи: Дмитрий Роман (Тошкент)\nУчрашув аҳамияти ҳақида\nУшбу учрашув "Насаф" учун катта аҳамиятга эга. Бу учрашувда қаршиликлар ғалаба қозонса, турнир жадвалининг 2-поғонасига кўтарилиб олиши мумкин. Шунингдек, мазкур жамоалар ўртасидаги бу баҳс 16-турнинг марказий учрашуви ҳам ҳисобланади.\nЎзаро учрашувлар рақамларда\nМазкур жамоаларнинг олий лигадаги ўзаро учрашувлари тарихига назар ташласак, жамоалар бунгача 15 марта туқнаш келишган. Шундан 11та учрашувда "Насаф" ғалаба қозонган. 4 учрашувда қўқонликларнинг қўли баланд келган. Энг қизиқарлиси жамоалар чемпионатдаги ўзаро учрашувларда ҳанузгача дуранг натижа қайд этиишмаган. Тўплар нисбати бўйича устунлик ҳам қаршиликлар томонида 32-19.\nБиринчи даврадаги ўзаро учрашув ҳақида\nМазкур жамоалар бу йилги чемпионатнинг 1-тур учрашувини 4 март куни Қўқонда ўтказишган. Учрашувда "Насаф" 2:1 ҳисобида ғалаба қозонган. Ўшанда "аждарлар"нинг голларини Баҳром Абдураҳимов ва Драган Черанлар киритишган.


ЭЗГУЛИК УЛАШИШ БАХТИ - UzTV New York, Inc.\nЭЗГУЛИК УЛАШИШ БАХТИ\nҲаётимиздан муносиб ўрин эгаллаган 2013 йилда юртимизда аёлга бўлган эътибор, оналар ва болаларнинг саломатлигини мустаҳакамлаш, ўғил қизларни жисмонан соғлом, маънан баркамол этиб тарбиялаш йўлида кўплаб эзгу саъй-ҳаракатлар амалга оширилди. Биргина таълим соҳасида олиб борилган ибратли ишлар эътирофга сазовордир. Фарзандлар таълим-тарбияси масаласини умрининг мазмунига айлантирган фидойи ўқитувчиларимиз жуда кўп. Ёзёвон туманининг Чўлигулистон қишлоғидаги 22 умумтаълим мактаби бошланғич синф ўқитувчиси, Халқ таълими аълочиси Ўктамхон Солиева ҳам ана шундай устозлардан биридир.\nБолаларнинг қизиқарли олами, уларга бўлган ўзгача меҳр-муҳаббат туйғулари Ўктамхон опани ўқитувчилик касбини танлашга, айни бошланғич таълим тизимида фаолият кўрсатишга ундади. Мана 30 йилдирки, ёш авлод таълим-тарбияси йўлида машаққатли ва самарали мехнат қилиб келмоқда.\n– Болаларнинг бегонаси бўлмайди, – дейди Ўктамхон опа ўзи билан шу соҳада фаолият кўрсатаётган шогирдларига қарата. – Улар бизнинг фарзанларимиз, кўз-қорачиқларимиз ва эртанги ёруғ келажагимиздир.Уларга қаратилаётган эътибор, берилаётган мустаҳкам таълим-тарбия, ўғил-қизларимизни ҳар жиҳатдан комил инсон бўлиб улғайишларига йўл очади. Билимли, тафаккури теран ёшлар эса Ватанни обод этиш, унинг фаровонлигига ҳисса қўшишдек эзгу мақсадларни амалга оширишга қодир бўлади.\nҲа, таълим даргоҳида ана шундай тажрибали устозларнинг борлиги ўқувчиларнинг юксак бахтидир. Мисол учун шу мактабни ўтган йили тамомлаган Қобилжон Шерматов 2011 йилда Ўзбекистон Ёзувчилар уюшмаси томонидан ташкил этилган “Истеъдод” кўрик-танловининг Республика босқичида ғолиб бўлиб унинг “Қишлоқжоним” номли китоби 20 минг нусхада ижод фонди томонидан чоп этиб берилди. Шунингдек, Ў.Солиева раҳбарлигида мактаб қошида очилган “Ораста қизлар” тўгараги аъзолари ҳам ўтган йиллар давомида бир қатор ютуқларга эришиб келишмоқда. Қўлга киритилаётган бу каби ижобий натижаларнинг замирида аввало меҳри дарё, оқила, ўз касбини жону дилдан севувчи ана шундай устозлар меҳнатидандир. Ўктамхон Солиеванинг бу каби машаққати ва шарафли меҳнати йиллар давомида ўз намунасини кўрсатиб, опа қатор ютуқларга сазовор бўлди. Жумладан, 1996 йилда Бухорода бўлиб ўтган “Педагогик ўқишлар” респулика кўрик-танловида биринчиликни қўлга киритган опанинг фидокорона меҳнатлари 2006 йили Тошкент шаҳрида ўтказилган “Аёл баркамол авлод мураббийи” кўрик танловида ҳам муносиб тақдирланди. Жорий йилда эса “Энг намунали мактаб хотин-қизлар қўмитаси бошланғич ташкилоти кўрик-танловининг вилоят босқичида муваффақиятли қатнашиб, республика босқичига йўлланма олгани, опанинг таълим соҳаси билан бир қаторда хотин-қизлар қўмитаси тизимини ривожлантириш йўлида самарали фаолият кўрсатаётганини англатади.\nДарҳақиқат, жамиятда аёл оқила бўлса, фарзандлар соғлом, оилалар фаровон, юрт обод бўлади, мамлакат тараққиётга юз тутади. Шу боисдан ҳам юртимизда хотин-қизларни ҳар томонлама қўллаб-қувватлаш, жамиятдаги ижтимоий фаоллигини оширишга муҳим аҳамият қаратиб келинмоқда.\nХусусан лавҳамиз қахрамони ҳам ўзи фаолият кўрсатаётган 22 мактабда 3 йилдан буён хотин-қизлар қўмитаси бошланғич ташкилоти раҳбари сифатида фаолият кўрсатмоқда.\n– Бугунги кунда қўмитамизнинг 40 дан зиёд аъзолари бор, – дейди Ў.Солиева. –Фаолият давомида улар билан ўзаро алоқада бўлиб, бугунги шароити, оилавий аҳволи ўрганилиб борилади ҳамда уларга моддий ва маънавий жиҳатдан ёрдам кўрсатилади. Уларнинг саломатлигини тиклаш, маданий ҳордиқ чиқаришларига шароит ва имкониятлар яратилмоқда. Нафақат мактаб жамоасида фаолият кўрсатаётган ходимлар, улардан ташқари тумандаги “Чўлигулистон” қишлоғининг турли маҳаллаларидаги аёлларни ҳам ўз ҳоҳишига асосан қўмитага аъзо қилдик. Уларнинг иштирокида эса жойларда турли маънавий-маърифий тадбирлар ташкил этилмоқда. Ҳаттоки, қишлоқдан алоҳида жой ажратилиб аёлларнинг жисмоний тарбия билан шуғулланишлари йўлга қўйилди. Улар бу ерда спортнинг волейбол, баскетбол, стол тениси турлари билан шуғулланиб ўз вақтларини чоғ ўтказмоқдалар. Қўмитамизга аъзо бўлган аёллар орасида тадбиркорликка, ҳунармандчиликка қизиқувчи аёллар ҳам бўлгани боис, келгусида уларга имтиёзли кредит олишларига ёрдам беришни режалаштирганмиз.\nДавлатимиз раҳбари Ўзбекистон Республикаси Конституциясининг 21 йиллигига бағишланган тантанали маросимидаги “Амалга ошираётган ислоҳотларимизни янада чуқурлаштириш ва фуқаролик жамияти қуриш ёруғ келажагимизнинг асосий омилидир” маърузасида “Қачон оила бахтли бўлади? Қачонки аёл бахтли бўлса. Қачон аёл бахтли бўлади? Авваламбор, унинг болалари, оила аъзолари, турмуш ўртоғи соғ-омон бўлса. Қачон аёл ҳаётдан рози бўлади? Қачонки оиласи тинч, рўзғри фаровон бўлса, эртанги кунидан кўнгли тўқ бўлса, -деган доно фикрларни таъкидлаб ўтди.\nҲақиқатдан ҳам аёлнинг қувончи, оиланинг, жамиятнинг қувончи, фарзандларнинг бахту саодатидир. Шунинг учун ҳам Президентимиз ташаббуси ва бошчилигида мамалакатимизда хотин-қизларнинг шаъни, қадр қимматини сақлаш, унинг манфаатлари йўлида изчил ислоҳотлар амалга ошириб келинмоқда. Бу эътибор ва қулайликлардан ўз ўрнида ва оқилона фойдаланиш орқали илғор натижаларга эришилади. Чуночи аёлнинг, оналарнинг фаоллиги фарзандларнинг иқболидир. 2014 йилга “Соғлом бола” йили деб ном берилишида ҳам ана шу мўтабар зот бўлган оналар, аёллар ва фарзандларнинг саломатлигини янада мустаҳкамлаш, ҳуқуқ ва манфаатларини йўлида амалга ошириладиган устивор мақсадлар мужассамдир.


Мардикорнинг кўнглига байрам сиғадими!\n8 декабрда Ўзбекистонда Конституция куни нишонлади. Лекин Тошкентнинг айрим жойларида тўп-тўп бўлиб турган бир тоифанинг кўнглига байрам сиғмади. Улар мамлакатнинг турли вилоятларидан келган мардикорлар эди.\nТошкентда бир неча мардикор бозорлари бор. Бу ерда эркак ва аёл, бола ва қария мардикорлар учрайди. Гарчи Конституция уларнинг меҳнат қилиш ва дам олиш ҳуқуқини белгилаб берган бўлса-да, улар байрам куни ҳам ишлашга мажбурлар. Чунки уларни қишлоқларда қолган фарзандлари кутмоқда.\n8 декабрь куни ҳам ҳаво жуда совуқ, майдалаб ёмғир ёғаётганига қарамай, улар яна тирикчиликка чиқди.\n“Байрамни кўчага чиқиб, тирикчилик қилиб кутиб оляпмиз. Бошқа иложимиз йўқ. Бола-чақамизни, оиламизни боқишга қурбимиз етмаганидан шу ерга келиб ишлаяпмиз”, - дейди мардикор йигитлар.\n“Совқотяпмиз. Лекин бола-чақани боқиш керак. Биз ишламай, байрам қилсак, бола-чақани ким боқади”, - дейди бошқалари.\nМардикор йигитлардан бирининг айтишича, кунига 3 минг сўм атрофида пул топади. Унинг ҳам бир қисмини еб-ичишга, бир қисмини ижара ҳақига тўлайди. Ойида бир марта уйига 30-40 минг сўм олиб боради.\n“Ўзбекистонда иш йўқ, завод-фабрикалар ишламайди. Ҳамма ночор, камбағал. Мустақиллик дейди, қани мустақиллигимиз! 12 ёшдан 60-70 ёшгача одамлар мардикор”, - дейди йигит.\nМардикорларнинг сўзларига кўра, улар ўз меҳнати билан топган озгина пулини ҳам милиция ходимлари олиб қўяди. Қишлоқларда эса ҳаёт кечириш жуда оғирлашган. Ширкатлар ўрнига фермер хўжаликлари ташкил этилиб, ерлар пули бор одамларга бўлиб бериляпти. Оқибатда минглаб кишилар ишсиз қолмоқда. Ҳозир улар фақат озиқ-овқат учун пул топиш мақсадида Тошкентга оқиб келяпти. Тоғни урса талқон қиладиган йигитлар қандай иш бўлса-да, қилишга тайёр!


Бизнесда огоҳ бўлинг / Ислом молияси\nHome Бошланғич билимларТадбиркорлик одоби\tБизнесда огоҳ бўлинг\n14.12.2019 794 views\nТадбиркорлар билан суҳбатлашарканмиз, кўпчилиги билан бир хил воқеа рўй берган бўлиб чиқади… уларни чув туширишган бўлади… (албатта, ўзлари бу ҳақда гапиришмайди, ахир обрў масаласи бор…)\nОдатда, бунинг қатор сабаблари бор. Аммо келинг, энг асосийларини кўриб чиқамиз.\nСир эмаски, бизнинг ўзбекчилик, биродарчилик, оғайнигарчиликда ишларни ҳеч қандай шартномаларсиз бошлаш ва юритиш одати бор. Жуда бўлмаса, ҳамкор дўстлар шартнома ёки келишувни «эски сана» билан тузиб олишади.\nЯна кўпинча ижрочи хизмат ҳақини кейин берилиши хақидаги ваъдага ишониб, ишни бажаради, хизмат кўрсатади, маҳсулот етказиб беради… кейин нима бўлишини эса биламиз…\nҲамкорлик ва бизнес юритишнинг муҳим масалалари бўйича шартнома тузилмаслиги алоҳида мавзу. «Кейин келишиб оламиз, бизда муаммо бўлмайди», деган гаплар кейинчалик ўзаро айбловларга, муносабатларни ойдинлаштиришга, мураккаб вазият ва жиддий низоларга олиб келади. Умуман олганда, ғалва-жанжал.\nНотўғри ҳисоб юритиш ҳам шериклар ўртасидаги низоларнинг манбайи. Айниқса, ўртада катта пул айланса.\nОхир-оқибат, шериклар ўз мажбуриятларини бажаришмайди, сармояларини ажратиб олишади, фойдани беркитишади, бизнесни эгаллаб олишга ҳаракат қилишади…\nБу ҳолатда инсон фақат ўзини айблаши мумкин.\nДавом этамиз. Ўзининг маълум бир таъсирга эга доиралар, обрў-эътиборли одамлар билан алоқаси, уларга яқинлигини кўз-кўз қилиш ҳам бор бизда. Кўпчилик бундай мақтанишларга учади, табиийки кейинчалик бу муносабатлар бузилади…\nЯна бир жуда хунук ҳолат – баъзиларнинг ўзини художўй ва диндорлигини намойиш этиш орқали бирор манфаатга эришишга ҳаракат қилишидир.\nШундай тоифа риёкорлар борки, маълум бир сўз ва ибораларни ишлатишади, ривоят ва ҳадислардан, гуноҳ ва савоб ҳақида гапиришади, ўзларининг қилган савоб ишларини гап орасида эслаб ўтишади, намозхонлигини, қайсидир уламоларга яқинлигини қистириб кетишади. Бундан мақсад эса асосан битта – инсоннинг диний ҳиссиётларидан фойдаланиб, унинг ишончини қозониш орқали кўзлаган мақсади, яъни қандайдир манфатга эга бўлишдир. Афсуски бундай ҳийла кўпинча иш беради!\nАлбатта, бу ерда гап барча диндорлар эмас, айрим тоифа ҳақида кетмоқда. Айтмоқчимизки, эътиқод – банда ва Аллоҳ ўртасидаги, бизнес эса кишилар ўртасидаги ўзаро муносабатдир.\nҚисқа қилиб айтганда, ОГОҲ БЎЛИНГ. Бизнес – биринчи навбатда билим, аниқ рақамлар ва фактлар демакдир. Унда ҳеч қандай романтикага ўрин йўқ.


Эскирмаётган мавзуга қайтиб... » Lochinlar.UZ\nLochinlar.UZ » Тахлил » Эскирмаётган мавзуга қайтиб...\nЭскирмаётган мавзуга қайтиб...\nКеча севимли жамоамиз "Навбаҳор" ўз майдонида "Шўртан" жамоасини қабул қилиб қийин ғалабага эришди.\nУчрашувни бевосита ўйингоҳдан кузата олмаган мухлислар Наманган телеканалининг кечки эфирларида мазкур учрашувни томоша қилишгди. Тўғриси, Наманган телеканали ва шарҳловчи хусусида аввал ҳам чиқиш қилган эдик. Шу боис бу сафар қисқароқ фикр билдириб ўтамиз.\nЎзМТРК барча вилоят телевиденияларини замонавий ускуналар билан таъминлаган бир пайтда ҳали-ҳамон Наманган телеканали битта тасвирчи (видеокамера) билан учрашувни ёзиб олмоқда. Замон шиддат билан ривожланиб бораётган шу кезда наҳот ТВ ходимлари шунга эътибор беришмаяпти? Яхшиямки, учрашувларни СПОРТ ТВ намойиш этмаяпти, акс ҳолда барчага кулгу бўлиш ҳеч гапмас! Битта тасвирчи орқали фақатгина тўпни қаерга думалашини кузатиш мумкин, холос. "Навбаҳор" ўйингоҳи янги топширилган пайтларда учрашувлар жонли равишда эфирга узатилганди. Майли, жонли эфир шартмасдир, бироқ сифатни ошириш лозим. Дарҳақиқат, айрим мухлисларимизнинг телефонида тасвирга олинган видеолар Наманган ТВ камерасида олингандан яхши чиққани ҳам бор!\nШарҳловчи масаласига келсак, Элёр Абдувоҳидов ўзига билдирилаётган таклиф ва танқидлардан хулоса чиқармаётгани билиниб турибди. Эй, барака топгур, димиқиб хонада гапиргандан, раҳматли Жакбарали Тиллаев каби ташқарида, ажойиб атмосферада футболни шарҳла! Шароит бўлмаса - яратиб беришсин!\nУмид қиламизки, ТВ раҳбарияти мухлислар томонидан билдирилаётган фикрларга беписанд муносабатда бўлишмайди!скачать dle 10.4фильмы бесплатно


Инвесторларга мол-мулк ва ер солиқларини 6 ойгача кечиктириб тўлашга рухсат берилди — Review.uz\nДавлат улуши 50 фоиздан юқори бўлган корхоналар ва солиқ қонунчилигини бузиш хавфи юқори бўлган тадбиркорлар бундан мустасно.\n- солиқларни тўлашни кечиктиришнинг амал қилиш муддати хабарнома юборилган кундан бошлаб ҳисобланади ҳамда унинг тугаган санасидан бошлаб кечиктирилган солиқ суммаси ҳисобланган фоизлар билан бирга тенг улушларда бир йил давомида тўлаб берилади. Солиқ тўлаш муддатларини ўзгартириш имкониятини беришдан фойдаланганлик учун фоизлар солиқлар кечиктирилган санадан бошлаб Марказий банк асосий ставкасининг 50 фоизи миқдорида ҳисобланади;\n- ер участкаси, бино ва иншоотлар солиқ тўловларини кечиктириш муддати давомида сотилган ёки ижарага берилган тақдирда, мол-мулк солиғи ва ер солиғи бўйича кечиктириш муддати давомида ҳисобланган солиқ суммаси тўлиқ миқдорда ундирилади;\n- солиқ қонунчилигини бузиш хавфи юқори бўлган солиқ тўловчилар гуруҳига киритилган тадбиркорлик субъектларига солиқларни тўлашни кечиктириш тақдим этилмайди.


Ўзбекистонга 3 млн доллар сармоя киритган хорижликлар 10 йиллик яшаш гувоҳномасини олади – O'zbekiston Milliy paralimpiya qo'mitasi\nБу тартиб 2021 йилдан бошлаб кучга кириши кутилмоқда.\n«Aввалги тартиб-қоидага кўра, чет эл фуқароси Ўзбекистонга кириб келгач, ички ишлар идораларида рўйхатдан ўтиш учун миграция ва фуқароликни расмийлаштириш хизматларига бориш мажбуриятлари бор эди. Ҳозирги кунда ушбу мажбуриятлар бекор қилиниб, уларни вақтинча рўйхатдан ўтказиш электрон тизим орқали амалга оширилмоқда», – деди Дилшод Муродбеков.\nМаълум қилинишича, янги қонун лойиҳасида инвесторлар учун вақтинчалик бериладиган гувоҳнома шартлари ҳам белгиланган. Ўзбекистонга 3 миллион AҚШ доллари миқдорида инвестиция киритган чет эл фуқароларига 10 йиллик муддатда яшаш гувоҳномаси берилади. Бу тартиб 2021 йил 1 январдан бошлаб кучга кириши режалаштириляпти.\nФахрий фуқаро мақомини олган, яъни 1 миллион 200 минг доллардан ошиқ инвестиция киритган фуқароларга ҳам яшаш гувоҳномасини бериш тизими жорий қилинган.\nҚонун қабул қилиниши билан, чет эл фуқароларининг Ўзбекистон ҳудудида эркин ҳаракатланиши осонлаштирилади. Олдин чет эл фуқаролари битта жойдан вақтинчалик рўйхатдан ўтганидан кейин фақат ўша ерда яшаш мажбурияти белгилаб берилганди. Энди эса чет эл фуқароси бошқа ҳудудда яшаш истагини билдирса, олдинги рўйхатдан ўтган жойи бекор қилинмасдан, вақтинчалик бошқа ҳудудда рўйхатдан ўтиб, яшаш имконияти берилмоқда.\n«Қонун лойиҳасидаги яна бир афзалликлардан бири – чет эл фуқароларининг Ўзбекистонга кириши ёки кетишига рухсат беришда ортиқча оворагарчилик бўлмайди», – деди ИИВ расмийси.\nМаълум қилинишича, чет эл фуқароси бетоб бўлиб ёки бахтcиз ҳодиса туфайли Ўзбекистондан белгиланган муддатда чиқиб кетолмаса, уларга ортиқча ҳужжатлар тақдим этмай, қўшимча давлат божи тўламай, республикадан чиқиб кетишларига имконият яратиб берилади.


Дунё бойларидан бири пандемия туфайли унутилган хавфли касалликдан огоҳлантирди - Zamin.uz\nДунё бойларидан бири пандемия туфайли унутилган хавфли касалликдан огоҳлантирди\nПандемия даврида турли давлатлар соғлиқни сақлаш тизимига юкламанинг ортиши туфайли одамзоднинг безгак тарқалишига қарши курашиши қийинлашиб бормоқда, деди «Microsoft» асосчиси Билл Гейтс.\nУнинг таъкидлашича, безгак чивинлари COVID-19 билан боғлиқ юзага келган вазиятда «тин олишгани йўқ».\n«Чивинлар ижтимоий масофага амал қилишмайди, ниқоб ҳам тақишмайди», — деб ёзади Гейтс ўзининг блогида.\nТадбиркорнинг сўзларига кўра, кўпгина мамлакатларда безгак билан касалланиш авжига чиққанда COVID-19 кучаяди.\n«2014 йил Ғарбий Африкада Эбола тарқалган вақтда безгак, сил, ОИВ/ОИТС каби эндемик касалликлар Эболадан кўра кўпроқ ўлимга олиб келган. Негаки эпидемия маҳаллий соғлиқни сақлаш тизимини издан чиқарганди. Соғлиқни сақлаш тизими вакиллари COVID-19 билан ҳам шундай бўлиши мумкинлигидан хавотирда», — дейилган унинг мақоласида.\nГейтснинг айтишича, пандемия туфайли Африканинг кўпгина ҳудудларига безгакка қарши тўр, зарур дори-дармонлар ва экспресс-тестлар етказиб бериш билан боғлиқ муаммолар келиб чиққан. ЖССТнинг тахминича, агар вазият тартибга солинмаса, Африканинг Саҳрои Кабирдан жануброқда жойлашган мамлакатларида безгакдан ўлим даражаси 2000 йилги кўрсаткичга етади. Ўшанда 764 минг киши ҳаётдан кўз юмганди.\n«Инсонлар ҳаётини сақлаб қолишда COVID-19 билан безгак ўртасида ҳеч қандай танлов йўқ. Дунё бу мамлакатларга иккаласи билан ҳам шуғулланишига имкон бериши керак», — дея таъкидлаган у. «Замин» янгиликларини «Вконтакти»да кузатиб боринг\nCOVID-19 коронавирус инфекциясини тўхтатиш йўли айтилди\n19-08-2020, 11:19, Дунё\n11-04-2020, 12:00, Дунё\nКанада эпидемияга оид даҳшатли прогнозини яшириб ўтирмади\n10-04-2020, 08:48, Дунё


Бишкек АҚШ базасини сақлаб қолади\n27 ноябр 2020, Тошкент вақти: 20:12\nАҚШ ва Қирғизистон Бишкекдаги Манас аэропорти тақдири борасида янги шартнома имзолади.\nЯнги келишув лойиҳасига мувофиқ АҚШ фақат ўз ноҳарбий юкларини Манас аэропорти орқали Афғонистонга транзит қилишни давом эттириши мумкин.\nВашингтон эндиликда Манас аэропортидан ҳарбий мақсадлар учун фойдалана олмайди.\nАйни пайтда Қирғизистон Ташқи ишлар вазири Қодирбек Сарбаев Бишкекдаги АҚШ базасини сақлаб қолиш қарори ҳукумат томонидан миллий манфаатларни ҳисобга олган ҳолда қабул қилинганини таъкидлади.\nРасмий Бишкек феврал ойида АҚШ ҳарбийларини Манас базасидан чиқариб юбориш тўғрисида қарор қабул қилган.\nБироқ сўнги ҳафта мобайнида кўпгина агентликлар АҚШ ва Қирғизистон расмийларининг Манас келажаги борасида музокаралар олиб бораётгани тўғрисида хабар тарқатган эдилар.